Euskararen strip-tease bat (IV) • ZUZEU\nEuskararen strip-tease bat (IV)\nJaurlaritzako langile euskaltzalez osatutako Tiraka taldeak euskaldun berriei bereziki zuzendutako kontaketa pertsonalen bilduma egin du. Hamar istorio pertsonal jaso ditu taldeak, eta ZuZeun argitaratuko ditu. Euskararekin bizi izandako pozak, tristurak…nahi adina nahastuz, pasadizoak, frustrazioak, ilusioak…\n(IV) Erromantizismo ukitua\nDuela 56 urte Nafarroako Nazar herrian jaio nintzen. Duela bost mende edo euskara galdu egin zen Lizarraldeko eskualde horretako Berrotza haranean, hain zuzen. XVI. Mendean, 1512 urtean eta hurrengoetan, Nafarroako eta Gaztelako muga izan zen. Gaztelako armadaren kontra borroka latzean arbasoek bizitza, etxeak, ondasunak… euskararekin batera galdu zituzten. …\nEuskara ez jakin arren, txikitatik euskalduna sentitzen nintzen, beno nerabetasunetik aurrera, batez ere. Nafarroan garai hartan (eta baita orain ere) ez da beharrezkoa euskara jakitea euskaldun sentitzeko, ni sentitzen nintzen moduan. Oraindik erdaldun eremuetan kontu eta baldintza asko lortu eta aldatu beharko dugu. Nola esan nire herriko lagunei euskaldunak ez direla euskara ikasteko aukera eman ez zaienean? Nahiko minduta daude euskara ez jakiteagatik… Normalizazio garaia oraindik ez da heldu, bidean bagaude ere.\nLizarrako, Orendaingo eta Tolosako Eskolapioetan ikasi nuen, erdaldun giro huts-hutsean. Karrera Valladoliden egin nuen, berriro Nafarroara bueltatu nintzen. 27-28 urte nituela ekin nion euskara ikasteari, une hori arte ez nuen inon eta inoiz euskara jakitearen beharra eduki. Nire mundua erdaldun mundua zen, nire lagunak, nire familia erdaldunak ziren… Gogorra, oso gogorra egin zitzaidan euskara ikastea. Hitz guztiak ikastea… Une batzuetan nire burua etsita ikusten nuen. Euskaltegietan soroetan baino izerdi gehiago bota egin dut, herrikoa izanda soroetan lan egiten ohituta nago, udan zein neguan\nLagun asko eta asko egin ditut ikasle eta irakasleen artean. Irakasleen aurpegi guztiak primeran gordetzen ditut; baita ikasteko prozesua ere, hasieran Oñatiko biztanleen elkarrizketak bakarrizketa (monologoa) ziren, bada haien berba saihestu nahian (bada piperrik ulertzen ez nielako) nekien apurra erabiltzen nintzen nahiz eta banekien batueraz izanda, ikasle izanda nire esaldiak haientzat ere ulergaitzak izango zirela. Egun batean, berriz, urte dezente igaro ondoren, telebistan esaten zutena hasi nintzen ulertzen. Miraria! Zer poza! Hurrengo urratsa, nire euskaldun lagunez baliatu nintzen hedabideetara artikulu iritziak bidaltzeko (Liburutegi Nazionalari buruzkoak), garai hau ere luzea izan da; baina azkenean ailegatu zen eguna, non euskaldunen iragazkitik gabe hasi nintzen artikuluak hedabideetara bidaltzen. Aurrerapauso handia!\nEuskara hainbat era desberdinetan ikas daiteke, baina esfortzua egin ondoren, hau iruditzen zait metodorik onena: euskara ikasi ahala erabiltzea; erromantizismo ukitu batean murgiltzea.\nIkasteko erarik onena da euskaraz bizitzea, hizkuntzarekin batera euskal kultura ere bereganatzea, euskal munduan murgiltzea, euskara gurea egitea, azken finean. Egun moda jarri omen da, euskara ikastea beste kanpoko hizkuntza bat izango balitz bezala, Euskara arrotza izango balitz bezala, eta tamalez emaitzak agerian daude!\nEuskaldun bihur gaitezen ez soilik euskara jakitun!\n(Ekonomiaren Garapen eta Lehiakortasun Saileko langile bat)\nEuskararen strip-tease bat (III)\nEuskararen strip-tease bat (V)\nZer duzu buruan “Euskararen strip-tease bat (IV)”-ri buruz\nPatxiSaez 2013-03-30 11:17\nEuskararen strip-tease bat (IV): «Euskaldun bihur gaitezen, ez soilik euskara jakitun! ».


Deustuko Donostiako campuseko 30 ikasle kutsatuta Bordelen ikastaro baten ostean\nDeustuko Donostiako campuseko 30 ikasle kutsatu dira Bordelen ikastaro baten ostean\nInternational Management Skills eta Digital Business Skills taldeetako ikasleak dira, Kedge Business School negozio-eskolako udako ikastaro batean parte hartu dutenak.\nDeustuko Donostiako Campusa. Cristina Arbizu.\nSalouko agerraldiarekin lotatuko 168 positibo zenbatu dituzte Nafarroan\nNafarroan 700 positibo baino gehiago atzeman dituzte Salouko agerraldia tarteko\nSoraluzeko 24 gaztek positibo eman dute covid-19an, Saloutik bueltatu ondoren\nGazteen artean koronabirus agerraldiek ez dute etenik. Deustuko Unibertsitateko Donostiako campuseko ADE-ko 30 ikasle kutsatu dira oraingoan joan den astean Bordelen (Frantzia) egindako udako ikastaro batean.\nDeustuko Unibertsitateak jakitera eman duenez, bidaiatu zuten 59 ikasleetatik 30ek positibo eman dute, eta horietatik 12 Bordelen daude koarentena egiten. Dena dela, guztiak sintoma larririk gabe daudela baieztatu dute.\nInternational Management Skills eta Digital Business Skills taldeetako ikasleak dira, Enpresen Administrazio eta Zuzendaritzako gradukoak, eta Unibertsitateko bazkide estrategikoa den Kedge Business School negozio-eskolaren udako ikastaro batera joan ziren.\nOraindik bertan jarraitzen duten ikasleak Deustuko irakasleekin daude, eta "uneoro" informazioa jasotzen ari dira jarraitu beharreko prozedurei eta pausoei buruz.\nDonostiako Unibertsitateak jakitera eman duenez, bi unibertsitateetako arduradunek osatutako lantalde bat eratu dute, "eguneko 24 orduetan ikasleei eta haien familiei behar duten arreta emateko".


EAJ-PNV Gipuzkoako Batzar Nagusiak: EAJ-PNV-K SALATU DU, LARRAITZ UGARTE MUGIKORTASUN ETA BIDE AZPIEGITURETAKO FORU DIPUTATUAK INFORMAZIOA MANIPULATU ETA FALTSUTU DUELA LEHENGO GOBERNUAREN IZEN ONA ZALANTZAN JARTZEKO.\nEAJ-PNV-K SALATU DU, LARRAITZ UGARTE MUGIKORTASUN ETA BIDE AZPIEGITURETAKO FORU DIPUTATUAK INFORMAZIOA MANIPULATU ETA FALTSUTU DUELA LEHENGO GOBERNUAREN IZEN ONA ZALANTZAN JARTZEKO.\nAintzane Oiarbide jeltzaleak honakoa gogoratu du: “Hartutako erabaki guztiak txosten tekniko eta juridikoen iritziak kontuan izan zituzten. Egun, ordea, foru diputatuak ez du horrela egiten; hau da, ez du Foru Aldundiaren teknikoenganako konfiantzarik”.\nMugikortasun eta Bide Azpiegituretako foru diputatu Larraitz Ugarte Gipuzkoako Batzar Nagusietan agertu da eta, bertan, Herri Kontuen Euskal Epaitegiaren azkeneko txostenaren berri eman du. EAJ-PNVren batzarkide Aintzane Oiarbideren ustez, “foru diputatuak ez du txostenaren gainean hitz egin eta, hori, oso larria da. Argi geratu da, beraz, foru diputatuak ez duela kudeaketari buruzko informazio gardena eman nahi. Horren ordez, informazioa manipulatu egiten du helburu jakin batekin: lehengo gobernuaren izen ona zalantzan jartzea”.\nEra berean, Oiarbidek segidakoa gogoratu du: “Martin Garitano foru diputatuak 2009ko txostenari alegazioak aurkeztu zizkion eta, beraz, lehengo gobernuaren bide azpiegituretako kudeaketa babestu zuen. 2010ko txostenari, ordea, ez dio alegaziorik aurkeztu, nahiz eta 2009ko alegazioek berauek balio zuten, eta, beraz, ez teknikarien irizpideak ez ditu kontuan izan”. Aintzane Oiarbideren aburuz, aurrekaririk gabeko gertaera da: “Hortaz, diputatuak bere jarrerarekin ez du gertatutakoa argitu nahi. Are gehiago, bere helburua bestelakoa da: komunikabideetan eztabaida nahastea, herritarren iritziak manipulatzeko”.\nGainera, hautetsi jeltzaleak honakoa esan du: “Hainbestekoa da Larraitz Ugarte foru diputatuaren manipulazioa, ezen ustez Herri Kontuen Euskal Epaitegiaren hitzak erabili ditu, nahiz eta txostenean agertzen ez diren. Hori dela eta, eskatu diogu esandakoak non agertzen diren argitzeko, baina ezin izan dio galderari erantzun, hitz horiek ez baitaude txostenean”.\nAintzane Oiarbidek, halaber, azpimarratu duenez, “lehengo legealdian hartutako erabakiak txosten juridiko eta teknikoen iritzian oinarritu ziren. Egun, ordea, ez da hori gertatzen, izan ere, Larraitz Ugartek ez du teknikarienganako konfiantzarik. Nola kudeatuko du departamentua bertako langileen lanean ez badu sinisten? Foru diputatuak ez du konfiantza eza hori ezkutatzen eta, horrexegatik, arduratuta gaude”.\nAmaitzeko, Oiarbidek Mugikortasun eta Bide Azpiegituretako foru diputatuari eskatuko dio, gaur esandako guztiak idatziz argitzeko.


UZTARO giza eta gizarte zientzien aldizkaria 100. zenbakira iritsi da: zatoz ospatzera! - Sustatu.eus - Teknologia albisteak\nUZTARO giza eta gizarte zientzien aldizkaria 100. zenbakira iritsi da: zatoz ospatzera!\n2017-03-09 : 16:15\nMartxoaren 14an UZTARO Giza eta Gizarte Zientzien aldizkariaren 100. zenbakia ospatzeko ekitaldia prestatu du UEUk Bilboko Kafe Atzokian, arratsaldeko 18:30etan. Zenbaki biribila aitzakia hartuta, Jokin Apalategiri, UZTAROko zuzendariari, elkarrizketa egin diogu.\n1990ean sortu zuen UEUk UZTARO aldizkaria, giza eta gizarte-zientziei buruzko artikuluak argitaratzeko helburuarekin. Orduz geroztik, 500 artikulu baino gehiago eta 773 pertsonek parte hartu dute bertan, eta zalantzarik gabe, alorreko erreferentzia bilakatu da.\nUZTARO ahalegin handia egiten ari da kalitatearen bila, lau alorretan arreta berezia ezarriz:\nEdukiaren kalitatea zaindu, artikuluei gutxienez bi iragazki igaroaraziz onartuak izateko.\nEuskararen zuzentasuna landu, ulergarritasuna eta hiztegi teknikoaren estandarizazioa kontuan hartu eta bi zuzentzaileren lanarekin artikulu oro gutxienez hiru aldiz zuzenduz.\nBibliografia, aipuak, letra motak... aurkezteko arau zehatzak sortu eta aplikatzea.\nAldikotasunaren zehaztasuna finkatzea, urtero 500 orrialde lau zenbakitan kaleratuz.\nJokin Apalategi, UZTARO aldizkariko zuzendariaren esanetan, euskal irakasle-ikertzaileen belaunaldi oparoa bezain prestatua, sendo erroturik eta bizirik, ageri da Euskal Herri osoko Unibertsitateetan: "UZTAROren zero aletik 100. alera argitaratu duguna aztertzea aski da giza eta gizarte-zientzietan dagoen euskal produkzioaren osasuna handizki onera joan dela jabetzeko. Nola gaien zabaltasunak hala tratamendu zientifikoak eskatzen dituen planteamendu teoriko, metodologiko eta teknikoetan euskarak sekula ezagutu ez dituen bideak kurritu ditu eta duintasun handiz egin du. Gehiagoz inork ezin du esan euskararentzat bete ezinezko alor zientifikoak existitzen direnik, guri gaztetan esaten ziguten moduan". Irakurri elkarrizketa osoa.\nAstearteko ekitaldra etorri nahi baduzu, jarri gurekin harremanetan!


Pentekosteak 2017rako kartela egiteko lehiaketa abian da | Bergarako Udala\nPentekosteak 2017rako kartela egiteko lehiaketa abian da\nBergarako Udala-k Or, 2017-03-10 12:14-n bidalia\nUdal Kultura sailak autrengo Pentekoste jaietako karte lehiaketa abian jarri du. Proposamenak apirilaren 19rako aurkeztu beharko dira eta ondoren, apirilaren 25etik maiatzaren 1era bitartean, herritarrek euren iritzia emateko aukera izango dute. Animatu eta hartu lehiaketan!\nKartel lehiaketako oinarriak;\nAzaleko irudiak 24 x 34 zentimetroko neurria izango dute, eta formatu bertikala.\nAzaleko irudiak paperean inprimatuta eta kartoizko oinarri baten gainean aurkeztuko dira. Era berean, irudiaren kopia digitala CD informatiko batean ere aurkeztu beharko da.\nAzalak ondorengo testua eraman beharko dute nahitaez: PENTEKOSTE JAIAK 2017 BERGARA.\nLehiaketako irabazleak 400€ko balio duten bonoak eskuratuko ditu, Bergarako komertzio-guneetan trukatzeko. Saria eman gabe ere geldi daiteke, epaimahaikoek gutxieneko kalitaterik ez dagoela uste badute.\nUdalak egoki ikusiz gero, aurkeztutako irudi guztiekin erakusketa antolatu ahal izango du Aroztegi aretoan apirilaren 25etik 30era bitartean. Herritarrek kartel gustukoena bozkatzeko aukera izango dute aretoan bertan. Herritarrek emandako bozkek %40 balioa izango dute.\nAzalak ez dute egilearen nortasuna agerian utz dezakeen ezer edukiko. Atzeko aldean lelo bat dutela aurkeztuko dira irudiak. Gutun azal itxi batean leloa kanpoan eta egilearen datuak barruan jarriko dira. Era berean, gutun azal itxi horretan ondorengo dokumentua ere sinatu beharko du irudiaren egileak: Nik, (egilearen izen-abizenak) eta NAN zenbakia (zenbakia) dudanak, zin egiten dut kartel lehiaketa honetara aurkeztutako lana originala dela, eta beste lehiaketaren batera inoiz aurkeztu gabea (egilearen sinadura).\nAzalak Bergarako Kultura Zerbitzuan (Udaletxea, 3. solairua) 20.570 BERGARA, (Gipuzkoa) aurkeztuko dira, apirilak 19, 13:00ak baino lehen.\nEpaia jakitera ematen den egunean jakinaraziko da epaimahaia nortzuk osatu duten. Halere, herritarrek ere izango dute bozkatzeko aukera http://www.bergara.eus/ helbidean. Herritarrek emandako bozkek %40 balioa izango dute. Herritarrek apirilaren 25etik maiatzaren 1era bitartean bozkatu ahal izango dute.\nSaritu gabe gertatu diren lanak erakusketaren azkeneko egunetik hasi eta hogeita hamar eguneko epean jaso ahal izango dira, baldin eta erakusketarik eginez gero. Azalen irudiarekin erakusketarik egin ezean, jaiak hasten direnetik kontatzen hasita hilabeteko epean jaso beharko dituzte lanak egileek. Epea amaitu ondoren egileek jaso ez badituzte, pentsatuko da ez dituztela aintzakotzat hartzen, eta Udala horietaz libreki baliatu ahal izango da. Era berean, ez da erreklamazio edo indemnizazio eskubiderik onartuko.


Curevacen txertoa: Entseguetarako boluntarioak hartzen hasi dira\nCurevacen entseguetarako boluntarioak hartzen hasi dira Biocruces eta Biodonostia\nProba klinikoetan parte hartu nahi dutenek gaurtik aurrera izango dute izena emateko aukera. Internet bidez bete beharko dute formularioa.\nCurevacen entseguetarako boluntarioak hartzen hasi dira. ETBren bideo batetik hartutako irudia\n'Hemendik ateratzen laguntzeko modua da Curevac txertoa probatzeko boluntario izatea'\nLuis Castaño, Biocruces: "Datozen hilabeteetan iritsiko da Curevacen txertoa"\nEAEk Curevac farmazia-enpresaren txertoaren saiakuntza klinikoan parte hartuko du\nOsasun ikerketarekin lotutako Biocruces eta Biodonostia institutuek aurki hasiko dituzte Curecav laborategi alemaniarrak garatutako covid-19aren aurkako txertoaren entsegu klinikoak. Horretarako, boluntarioak eskatu zituzten, eta gaurtik aurrera eman ahal izango dute izena proba horietan parte hartu nahi duten guztiek.\nHorretarako, datu pertsonalak eta harremanetarako zenbaki bat eman beharko dute, internet bidez eskuragarri izango duten formularioan.\nZure interesekoa izan daiteke: Boluntario izateko bete beharreko baldintzak\nGuztira, mundu osoko 30.000 pertsonak hartuko dute parte entsegu kliniko horretan; tartean, 18 urtetik gorako 2.000 euskaldun inguruk. Boluntarioek txertoaren bi dosi jasoko dituzte, 28 eguneko epean.\nRNA mekanismoan oinarritutako txertoa garatu du Curevacek. Horrek sistema immunitarioa bizkortzen du, Pfizerrek eta Modernak garatutako txertoek bezala.\nDena den, Curevacen mantentze eta prestaketa baldintzek txertoaren banaketa errazten dute, alegia, "orain arteko traba nagusienetakoa saihesten dute". Europan ekoizten den txerto honek, gainera, orain arte merkaturatutakoek baino ale gehiago banatuko omen ditu.\nEntsegu klinikoetara itzulita, 18 urtetik gorako edozein pertsonak hartu ahal izango du parte, betiere ikerketa protokoloan ezarritako irizpideak betetzen baldin baditu.\nAukeratutako boluntarioak bi taldetan banatuko dituzte. Talde horietako batek txertoaren bi dosiak jasoko ditu; besteak, berriz, plazeboa hartuko du.\nParte-hartzaile guztiei urtebete inguruko jarraipena egingo diete, dei telefonikoen zein sendagileari egindako bisiten bidez. Horrez gain, sakelako telefonoan aplikazio bat izango dute. Edozein unetan entsegua uzteko aukera dute boluntarioek, eta orduan jakingo dute plazeboa ala txertoa jaso zuten.\nTxertoa jarri eta hiru eta sei hilabetera analisiak egingo dizkiete, eta, emaitzen arabera, baliteke Curevacen txertoaren onarpena uste baino lehen iristea, beste laborategi batzuek garatutakoekin gertatu den bezala.


Irekia Eusko Jaurlaritza - Gobierno Vasco :: Pedro Azpiazuk gastu araua malgutzeko premiazko beharra planteatu du, superabitaren kargura inbertsioak eginez\nPedro Azpiazuk gastu araua malgutzeko…\n\n\nDesayuno_Pedro_Azpiazu__6_.JPG Iturria: Irekia\n\nDesayuno_Pedro_Azpiazu__7_.JPG Iturria: Irekia\nOgasun eta Ekonomiako sailburu Pedro Azpiazuk, gaur, Madrilgo Forum Executive-n emandako hitzaldian, gastu-araua malgutzeko dagoen premiazko beharra planteatu du, superabitaren kargura inbertsioak eginez, Finantza Inbertsio Iraunkorren —FII— esparru estutik haratago joanez.\nPolitika fiskalak paper aktiboagoa izateko Europa osoan egiten ari den erreklamazioa defendatu du Azpiazuk. Horretarako, egonkortasun-esparrua malgutu behar da eta finantza publikoen kalitatea hobetu, batez ere inbertsioen bitartez eta, bereziki, European Green Deal indartzeko klima-aldaketaren aurkako borrokara bideratutakoen bitartez.\nEusko Jaurlaritzak bat egiten du Fiskalen Kontseilu Europarraren proposamenarekin. Bertan, inbertsioei pizgarri gehiago ematea proposatzen da Ogasunaren Urrezko Arauaren aldagai berri baten bidez hazkundea pizteko, interes-tasa txikien testuingurua aprobetxatuz gainera. Hori horrela izanda, sailburuaren ustez, Estatuaren hurrengo aurrekontu orokorren proiektuan egiazko urratsak eman daitezke, FIIak baino haratago doan figura beten bidez.\nAzpiazuk euskal ekonomiaren egoera aipatu du. Bertan, 2019rako % 2,2ko hazkundea aurreikusten da eta 2020rako % 1,9koa. Datu positiboak Europaren testuingurua kontuan hartzen badugu. Enpleguari dagokionez, 2015. eta 2030. urteen artean 370.000 pertsona ordezkatu beharko direla kalkulatu da. Kopuru hori oso handia da gaur egun milioi bat pertsonatara hurbiltzen den guztizko okupazio baterako.\n“Uste dut herrialde garatuen estandarrekin behin betiko bat egiteko egoeran gaudela, baita langabezia-tasan atzeraldien ondorioak mugatuko dituen irrikatzen dugun erresilientzia hori errealitate bihurtzeko ere —esan du sailburuak—; horrek, langabezia-tasa % 5 edo 6 ingurura jaistea adieraziko luke”.\n“Gure geografia ekonomikoaren barruan Euskadi motor txiki sendo bat da, eta horrela izaten jarraitzeko guk dugun erantzukizuna gure gain hartzen dugu” esan du. Gainera, aipatu du “gure idiosinkrasia propioa eta gure erakundeak hedatzea, eta gure gizartearen balioekiko leialak izatea” beharrezkoa dela.\nEuskadiko lurraldeak bereizten dituen ezaugarri bat subiranotasun fiskalaren inguruko ezaugarria da. Duela mende bateko euskal ordezkariek zuten autogobernatzeko borondatea eta euren izpiritua, gaur oso presente egoten jarraitzen dute. Abolizio-legeak 1978ko Konstituzioak indargabetu zituen, eta eskubide historikoak Konstituzioaren lehen xedapen gehigarriak aitortu zituen; hala ere, berrogei urte beranduago Estatutuak bete gabe egoten jarraitzen du.\nSailburuak jakinarazi du Euskadik bere autogobernua eguneratu nahi duela gauzen egoera hori aldatzeko eta egungo garaietara egokitzeko eta, bereziki, Europar Batasunak irudikatzen duen tamaina eta izugarrizko aldaketa morfologikora eta organikora egokitzeko.\nHalaber, Espainiako Gobernua eratu ondoren, Azpiazuk gogoratu eta azpimarratu du Ekonomia Itunean finkatutakoaren arabera, Estatuak zerga berriak sortzen baditu, zerga horiek adostu egin beharko direla. Une honetan, Zerbitzu Digital Jakinen gaineko Zerga, Finantza Transakzioari buruzko Zerga, CO2-ren gaineko Zerga eta beste hainbat zergari buruz hitz egiten da, baina zerga horiek nola zehazten diren ikusi beharko da, Ekonomia Itunaren Batzorde Mistoan adostu beharko diren ituntzeari buruzko baldintza zehatzak finkatzeko.\nDesayuno_Pedro_Azpiazu__3_-... 100 KB (jpg)\nDesayuno_Pedro_Azpiazu__6_.JPG 300 KB (JPG)\nDesayuno_Pedro_Azpiazu__7_.JPG 300 KB (JPG)\nINTERVENCI_N_EXECUTIVE_FORU... 60 KB (application/vnd.openxmlformats-officedocument.wordprocessingml.document)


Ternua etxeak gizonentzat egindako lumadun KRAK HOODY jaka janzki epel, arin, haize-kontrako eta konprimagarria da. Egokia da mendiko jardueretarako, esate baterako, trekkingean, mendi-ibilietan, izotz-eskaladan edo alpinismoan erabiltzeko, eta baita eguneroko jardueretan eta denbora librekoetan babesteko ere. Gure deiera iraunkorrarekin bat etorriz, betegarria antzararen lumatxa birziklatuz dago betea eta kanpoaldetik PFC gabeko ura aldarazteko tratamenduz hornitutako Pertex® Quantum Eco® ehunarekin dago fabrikatua. Poltsa oso txiki batean gorde daiteke eta behe eta eskumuturreko elastikoak barneratzen ditu, beroa galtzea ekiditeko.\nLumaz egindako txanodun jaka beroa, arina, balio anitzekoa eta oso trinkogarria da, material birziklatuz eginda. Kanpoaldean Pertex® QuantEco® ehunez eginda haizearen aurkako erabateko babesa izateko eta PFC gabeko tratamenduarekin ura aldarazteko. Gainera, birziklaturiko antzara-lumatxaz egindako betegarria du isolamendu gaitasun handia izateko. - Hiru patrika (bi eskuetarako eta bat bularrean) - Boltsa oso txiki batean gorde daiteke. - Eskumutur, txano eta estu daitezkeen barren elastikoak beroaren galera ekiditeko - Esku batez estu daitekeen txanoa.


Hotza eta hutsa — dantzan.eus\nHemen zaude: Hasiera › Hemeroteka › Hotza eta hutsa\nHotza eta hutsa\nKritika, Nats nus\nIzenburuak Mies van der Rohe alemaniar arkitektoari egiten dio ohore, Toni Mira konpainiako zuzendariak haren obraren inguruan egin nahi izan baitu gogoeta. Arkitektoaren ezaugarri nagusiak apaindurarik gabeko espazio hutsak eta lerro eta planoen araztasunari emandako garrantzia ziren. Horrek, jakina, nahiko espazio hotzak sortzen zituen, baina pentsamendu haren atzean gizakia bera nabarmentzearen ideia zegoen eta baita ere eraikinen eta kanpoaldearen arteko mugak haustearena.\nIldo horretatik, koreografiaren lehen zatietan espazioa esploratzen dute dantzarien zangoek eta besoek, bakardade handian hasiera batean, nahiz eta beranduago denak batera ariko diren, talde koordinazio bikaina erakutsiz. Taula gainean hiru emakume eta bi gizon daude, eta nabariak dira denen zehaztasuna eta keinu garbitasuna, mugimenduen malgutasun dotorea eta koreografien diseinu atsegina atzematen direlako Nats nusen lan guztietan.\nBestetik, ezaguna da konpainiak asko zaintzen dituela dantzaren inguruko alderdiak, eta haien artean musika aipatuko dugu, Joan Sauraren suite garaikidea oso egokia delako Mies-en eraikinetan sortutako sentsazioak girotzeko. Miquel Ruizen eszenografiak, berriz, bi elementu nagusi ditu: behegainean marrazten diren argi-lerroak eta dantzariek beraiek mugitzen dituzten panel bertikalak. Esandako elementuez gain, Mies-en arkitekturarekin zuzenean lotutako beste bi egon dira: materialen akaberaren itxura erakusteko proiekzioak eta argiaren arabera ispilu bihurtutako leihoa.\nKoreografian zehar edertasun handiko pasarte batzuk ikusi ditugu, hala nola dantzari baten akrobazia segida izugarri leuna edota taldean egindako gorputz-lekualdatze etereoak, bolumenen, pisuen eta orekaren kontrol erabatekoa eskatzen zutenak. Beste une batzuetan, ordea, antzerki dantzatutik edo gorputz-espresiotik hurbil ibili da proposamena, efektismoaren eremu errazean jausteko zorian balego bezala, eta sentsazio hori areagotu egin da amaiera aldera, koloretako arropekin agertu direnean Mies-en estiloko altzarien artean. Atal horretan gehiegizko kutsu didaktikoa hartu du proposamenak, eta hautsi egin da ordura arte lortutako abstrakzio maila.\nJatorrizko ideia eta zuzendaritza: Toni Mira.\nDantzariak: Emilio Gutierrez, Gema Diaz, Fatima Campos, Noemi Ventura, Joan Palau.\nEguna: Azaroak 17.


Sabin Ibazeta: "Ez dago esperimentu ankerragorik herri oso bat suntzitzea baino" - Lea-Artibai eta Mutrikuko Hitza : Lea-Artibai eta Mutrikuko Hitza\nGernika Batzordeko kidea\nSabin Ibazeta: "Ez dago esperimentu ankerragorik herri oso bat suntzitzea baino"\nOndarrutarra da Ibazeta (Ondarroa, 1962), eta Gernika-Lumon bizi da. Irakaslea da bertan, eta bonbardaketaren ikerketarako batzordeko kidea. Ikasgeletan bonbardaketari buruz ikertzeko materiala aurkeztu du: ‘Gernika, laborategi esperimentala’.\nGernikako bonbardaketari buruzko material didaktikoa sortu duzu, ez da unitate didaktikoa. Zein da desberdintasuna?\nUnitate didaktikoa da hasi eta amaitzen den gauza bat, bere prozesua eta urratsak dituena. Nik sortu dudan honetan badaude zenbait gauza unitate didaktiko modura antolatuta daudenak, baina generikoa den ikuspegia eman diot. Edozein momentutan erabili daitekeen material bat da, ez du irakurketa lineala, atalka egin daiteke, gauzak gehitu daitezke, edo kendu.\nIrakasleak materiala behar duen modura egokitu dezake, beraz.\nBai, nik helburu orokorrak zehaztu ditut, edukiak –komunak eta espezifikoak–, ebaluazio irizpideak, lorpen adierazleak… Beraz, atal bat azaltzerakoan irakasleak bere lana egin beharko luke, eta landu behar duen horretara egokitu materiala. Idatzita dagoen moduagatik eta materialak dituen dokumentuengatik, ematen du DBH bigarren ziklotik gorakoentzat dela. Baina ez du esan nahi ezin daitezkeenik gauzak hartu eta gazteagoekin ere landu, haiek tentatze modura; umetatik eduki dezaten protagonista izateko modua.\nMaterialean jaso duzu Gernika esperimentua izan zela. Zer azaltzen da horri buruz?\nIzenburua, nire ustez, aproposa da. Bonbardaketa esperimentazio bat izan zen, izuaren laborategian egindako esperimentu bat. Herri oso bat suntsitzeko nahia izan zen, eta hori baino esperimentu ankerragorik ez da.\nGernikako bonbardaketak duen oihartzunagaz, beharrezkoa da Gernika-Lumon bertan gertatutakoa azaltzeko materiala?\nHori sarreran ere aipatzen dut: motibazioa. Behin herri bat suntsitu ostean, bigarren esperimentua heldu zen; hau da, 40 urtetako isiltasuna, gertatutakoaz hitz egiteko debekua. Nire ustez, Gernikako bonbardaketak ez du eduki merezi izan duen traturik. Kontuan izan behar da, gainera, zoritxarrez, oraindik ere Estatu zentralaren hezkuntza sistemak ezartzen dituen curriculumen menpe gabiltzala. Adibidez, hemen Historia de España ematen da, LOMCEk horrela erabaki duelako. Baina gu ez gara gai gure curriculum berezia ezartzeko. Orain arte historia guztia desitxuratu dute, gerretan izaten den bezala, eta Gernikako bonbardaketan ere egia izan zen lehenenengo biktima. Memoria historikoaren lanketan eta biktimen trataeran gabiltzanean egia da agertzen den lehenengo kontzeptua, justizia egiteko eta erreparazioa lortzeko, berriro gertatu ez dadin. Egia historiko hori ez dut uste behar den beste irakatsi zaienik gazteei. Horregatik ikusi genuen zerbait egiteko momentua zela, ikastetxeen eskura uzteko.\nBeraz, memoria egin ezean, XXI. mendean jaio diren belaunaldi berriekin ahaztu daiteke gertatutakoa.\nBaietz esango nuke. Ikuspegi oso poliedrikoa dakar materialak. Gertakaria bera historiaren ikuspegitik aztertzen da, baina artearen ikuspegitik ere tratatzen du bonbardaketa. Gernika koadroa aitzakia hartuta, Gernika Gernikara ekartzeko eskaria ere lotzen du materialak. Horrez gain, aipatzen da eta tratatzen du gerra guztietan umeak hiltzen direla, eta umeak ere badirela biktima. Eta horrekin lotzen dut gu ere erbestera jo behar izan genuen umeak izan ginela, gerra dela eta. Oraingo umeek errealitate horren berririk daukaten zalantza daukat, eta horregatik nahi izan dut ikuspegi poliedrikoa sortu. Filosofiaren ikuspegitik, gaur egungo gizarteari buruz hitz egiterakoan modernitate likidoa aipatzen dute. Gizarte likidoak ez duela ezer finkorik ezta non heldu ere. Berehala agortzen da dena gizarte honetan, eta iraungitze data oso laburra da. Beraz, zergatik ez du izango memoriak berak ere iraungitze data laburra? Horri aurre egiteko zerbait egin beharko litzateke gizarte honetan.\nIkasleak protagonista eta esperimentua izan zen bonbardaketaren memoria historikoa esperimentuen bitartez lantzea proposatzen duzu.\nBai. Azken finean jarduerak planteatzen ditut: hasierakoak, lantzekoak, zabaltzekoak edota dena integratzeko proiektu batean. Zerbait praktikoa egitea: informazioa bilatu, arakatu eta horrekin zerbait bizia egin.\nIkasleak egia horren ikertzaile izatea garrantzitsua da?\nOso garrantzitsua da. Metodologia hortik doa, ikasleak dira ikertzaile, eta beraien egitura sortuko dute gertakariei buruz. Beraien erara egingo dute, baina, gutxienez, hasi daitezela gai horren gainean lan egiten.\nBeste modu batera esanda, kanpotik inposatutako memoria barneratu beharrean, nork bere memoria eraiki dezan.\nHori da, eta protagonista izatean memoria hori gordetzeko edo babesteko lan horretan, esan behar da Gernikan badaudela ikastetxe batzuk Alemaniako ikasleak hartzen dituztenak truke modura. Zer hobea adin bereko gazteek beraien esperientziak eta beraien familia edo herriek komunean duten min hori partekatzea baino?\nGenero ikuspuntua ere txertatu duzu material honetan. Ahanzturan geratu den biktima izan da emakumea gerra sasoian?\nBai, emakumea da bereziki sufritzen duen biktima bat. Ikuspegi poliedriko bat ematen saiatu naiz, eta material honek biltzen duena historiako klasean eman daiteke, edo arteko klasean, edo etikakoan. Dokumentu labur batean generoaren eta sexuaren arteko desberdintasuna ere aipatzen dut. Sexuagaz jaiotzen gara, baina generoa ikasten den gauza bat da, kulturalki eraikitzen de-\nna, aukeratzen dena, manipulatu daitekeena eta abar; bide batez, gazteak kontzeptu horretan trebatzea da asmoa. Aipatzen dudana da emakumeek bereziki pairatzen dutela gerra, eta bereziak izan diren zigorrak jasan dituztela: ilea moztu, bortxatu… Horrek, emakume bezala eta pertsona bezala trauma berezia sortu die gizonezkoenagaz alderatuta. Hain bizipen desberdinak izan dituztenez, gogoratzeko modua ere desberdina da. Gizonezkoek ez dute erreparorik gerra nola bizi izan zuten kontatzeko, frontean egon zirela esateko… Baina emakume askok ez dute ahoa zabaldu ere egin, bortxatuak izan direlako eta biktima izan arren, errudun sentitu direlako. Isiltasun hori oso gogorra da.\nGogorra da, baina kaltegarria ere bada, memoria egiteko orduan informazio asko galdu daitekeelako bidean.\nBai, hala da. Oteizak lotzen zuen osotasuna kontzeptua osasuna kontzeptuagaz. Behin errelato bat, memoria bat konpartitzen dugunean eta osoa den memoria bat eraikitzea eta partekatzea lortzen dugunean uste dut herri osasuntsuagoa izango garela. Oteiza zalea izan naiz beti, eta bere esaldi bat dago material didaktikoaren azken orrialdean, iraganaren metafora bat. Eta belaunaldi berriak ere atzera begira jarri behar ditugu.\nNon eskuratu daiteke material didaktikoa?\nGuk badaukagu web orrialdea, eta bertan eskegita dago. Erabiltzeko, manipulatzeko edo dena delakorako librea da.


El contenedor amarillo recicla el 22,1% en Bizkaia – Ekopol\nGorka Bueno2021-11-10T14:52:21+01:002021/11/10 |Artikuluak eta txostenak, Gorka Bueno, Hondakinak|\n2020an, Bizkaian 76.720 tona metal, egur eta plastikozko ontzi arinen hondakin sortu ziren. Hondakin horiek hori-koloreko edukiontzietan bildu behar ziren. Edukiontzi sare horrek, ordea, 21.443 tona baino ez zituen bildu, eta bakarrik 17 mila tona birziklatzera bideratu zituen. Horren arabera, hondakin horien birziklatze tasa %22,1 da, hori-koloreko edukiontzien bidez. Ontzi-hondakin gehienak nahastuta biltzen dira eta zabortegira bota edo erraustu egiten dira. Bizkaiko aurretratamendu mekaniko-biologikoko plantak eta Zabalgarbi erraustegiak mota horretako 55 mila tona baino gehiago jaso zituzten 2020an, eta beste 6.630 tona birziklatzera bideratzea baino ez zuten lortu. Sistema osoak edukiontzi horiari lotutako ontzi-hondakinen %30,7 baino ez zuen birziklatu. Ehuneko horiek 2020. urtea baino lehenerako Europar Batasunak eskatzen zuen %50eko birziklatze tasaren oso azpitik daude. Ehuneko horiek hondakinak kudeatzeko sistema honek gizarteari dakarkion porrot izugarria erakusten dute.


Deustuko Unibertsitateak eta Delta taldeak “Gabriel Sola beka” eman dute. Noticias de Gipuzkoa\nN.G. - 2018(e)ko apirilaren 16a, astelehena - 11:48etan eguneratua\nrgazkian, Jose Antonio Rodriguez Ranzek, Deustuko Unibertsitateko Donostiako campuseko errektoreordeak, eta Gabriel Solak, Delta Taldeko gerenteak, beka ematen diete Itsaso Echeverría eta Aritz Ura ikasleei.\nDONOSTIA. Gaur astelehena, apirilak 16, Deustuko Unibertsitateak eta Delta Taldeak "Gabriel Sola beka" eman diete Itsaso Echeverría Arizmendi, Enpresen Administrazioa eta Zuzendaritza + International Management Skills graduko ikasleari eta Aritz Ura Uli, Turismoko graduko ikasleari, biak 4. Mailako ikasleak.\n"Gabriel Sola beka" Gabriel Sola urte askotan Deustuko Unibertsitatearen Donostiako campuseko Turismo Eskolako eta Ekonomia eta Enpresa Zientzien Fakultateko irakasle izan zenaren omenez sortu da, ikasketa espediente ona duten campuseko ikasleei laguntza ekonomikoa emateko. Hain zuzen ere, Delta Taldeak 1.500 euro eman dizkie bi ikasleetako bakoitzari.


12.782 ikaslek egingo dabe Unibersidadera Sartzeko Ebaluazinoa EHUn - bizkaie.biz\nBizkaie! 2021-06-02 11:10 Pil-pilean\nMartitzenean, bagilak 8, hasiko dira Unibersidadera Sartzeko Ebaluazinoko probak egiten EHUren hiru campusetan. Batxilergoko eta Lanbide Heziketako goi mailako zikloetako ikasleek egingo ditue azterketak. Danetara, 12.782 hautagai izango dira, igaz baino pixka bat gehiago.\nHorreei batu behar jakez, aurreko urteetako notea hobetzeko, ikasgai batzuetako azterketak barriro egingo dituenak. 626 dira.\nLurraldeei jagokenez, Batxilergotik doazanen artean Bizkaiko Campusean egingo dabe ebaluazinorako probea 5.956 ikaslek; Gipuzkoakoan 4.346 izango dira; Arabakoan, 1.613. Lanbide Heziketakoen kasuan, 429k egingo dabe Bizkaian, 272k Gipuzkoan eta 118k Araban.\nAzken urteotan euskeraz egiten dabe azterketea ikasle gehienek. Aurten, Batxilergokoen artean, % 75ek euskeraz egingo dabe eta ganerakoek gaztelaniaz. Lanbide Heziketakoen kasuan kopuruak orekatuago dagoz (% 55 eta % 45, hurranez hurran).\nEmakumezkoak gehiago dira, % 57 Batxilergoan. Baina Lanbide Heziketan askoz agirikoagoa da aldea, % 69 diralako emakumezkoak.\nIkasleak campusen arabera banatuta badagoz be, hiru egoitza baino gehiago izango ditu Unibersidadera Sartzeko Ebaluazinoak 2021ean, osasun arloko arauak beteteko. Hortaz, campus bakotxeko ohiko azterlekuaz gan, Barakaldoko BEC, Irungo Ficoba eta Gasteizko Iradier Arena atonduko ditue. Danetara, 38 epaimahai egongo dira.\nDesgaitasunak edota premina bereziak dituen 411 ikasleentzat egokitzapenak egiteaz be arduratu dira probearen antolatzaileak. Ikasle guztiek aukera bardinak izango dituela bermatzea da asmoa.


zinegoak | MARKETS & LABS\n10:00 – 11:00 Queer Markets & Labs. (Ingelesez; zuzenean gure Vimeo-kanalaren bidez)\nIncoproduction-ek matchmaking automatikoko online-plataforma bat sortu du ekoizleei zinema- eta telebista-proiektuentzako finantzaketa eta banaketa bilatzen laguntzeko. Haren bitartez, haien proiektuetan interesa izan dezaketen koproduktore, banatzaile, salmenta-agente, telebista eta zinema-jaialdiak aurkitu eta haiekin harremanetan jar daitezke. Horretaz gainera, hainbat zerbitzu eskaintzen dizkie ikus-entzunezko merkatuei; besteak beste, Durban FilmMart, BioBioCine eta Sevillako Zinema Jaialdiari.\nProiektuaren sortzailea eta kudeatzailea Carolina Barco da; Zuzenbidean lizentziatua da (UB), eta Jabetza Intelektualaren Zuzenbideari buruzko graduondokoa (UPF) eta Ikus-entzunezko Enpresen Zuzendaritzaren masterra (Carlos III.a Unibertsitatea) egin ditu.\nNaomi Bennet-ek, zenbait urte LBTQ komunitatearen alde lanean eman ondoren, Lesflicks sortu zuen, bereziki film lesbiko eta bisexualek ez zeukatelako nahi bezainbeste ikus-entzule, nahiz eta sare sozialen bitartez askotan filmen proposamenak eskatu. Zinema-ikasketak egin zituen, eta BFI Flare London LGBT Film Festival jaialdia antolatu du hainbat urtean. 2019an sortu zuen Lesflicks, lesbianen eta bisexualen filmen eta ikus-entzuleen arteko arrakala ixteko: webgunea, komunitatearentzako ekitaldiak eta gai lesbiko eta bisexualei buruzko streaming plataforma bat. Haren ikurra, begiak margotzeko ostadarra, oso ospetsua da!\nMiguel Lafuente LesGaiCineMad Madrilgo Nazioarteko LGBTIQ+ Zinema Jaialdiko programazioaren koordinatzailea da. Zenbait film labur zuzendu ditu, hala nola Mi hermano eta Guillermo en el tejado, eta Fernández Pratsch dokumentala ekoitzi du.\nLesGaiCineMad-ek, LGBTI+ film berriak sortzen eta ekoizten laguntzeko asmoz, QUEERCINELAB LGBTIQ+ Ideia Laborategia eta Zinema Proiektuen Lehiaketa antolatzen du, zinemagile gazteek aukera izan dezaten beren proiektuak programaren esparruan aurkezteko eta garatzeko, eta, horretarako, zinema-industriako profesionalen aholkularitza eskaintzen du.\n20 baino gehiago urterekin, Music Library & SFX hazi egin da, eta aldaketetara egokitzen ere jakin du. Haren ardatz nagusia musika da, baina, eskaintzaren balioa hedatu nahian, profesionalekin eta talenturik onenekin bat egin, eta edukiak ekoizteko irtenbideak eskaintzen dituzte. ZINEGOAKen 18. edizioan, jaialdiaren antolaketan parte hartu dute, hirugarrenez.\nPeter Stephens Music Library & SFX-ko bazkidea da. Eskarmentu handia du proiektuen koordinazioan, eta honako hauek dira haren eginkizunik nabarmenenetako batzuk: kolaborazioen kudeaketa, ML&SFX/Acorde-ren parte-hartzea ekitaldietan eta AltMusic musika-katalogoaren garapena.


Merkatuan dira Euskal Sagardoa jatorri deitura duten lehenengo botilak | Euskal Sagardoa\nBy Euskal Sagardoa5th ekaina 2017iraila 15th, 2017Iruzkinik ez\n– Jatorri deitura berriaren bi ezaugarri nagusiak % 100 bertako sagarra eta kalitate-bermea dira.\n– “Egitasmoaren helburua sektorea elkartu, sagardoaren kultura sustatu eta sagargile eta sagardogileei bultzada eman eta kontsumitzaileari tokiko eta goi-mailako produktua ziurtatzea da” – adierazi du Tapia Sailburuak.\nEuskal Sagardoa jatorri deitura berriaren merkaturatzea aurkezteko ekitaldia egin da gaur, ekainak 5, Pasaiako Albaola Itsas Kultur Faktorian. Jatorri deitura berria duten sagardo botilak gaurtik aurrera eskuratu ahal izango dira saltoki eta salmenta-puntuetan.\nMerkaturatzea aurkezteko ekitaldian, Euskal Sagardoa jatorri deituraren koordinatzaile Unai Agirrerekin batera, honakoek parte hartu dute: Arantxa Tapia Otaegi (Eusko Jaurlaritzako Ekonomiaren Garapen eta Azpiegitura sailburua), Xabier Arruti (Gipuzkoako Foru Aldundiko Nekazaritzako eta Landa Garapeneko zuzendari nagusia), Lucia Isla (Bizkaiko Foru Aldundiko Nekazaritza zuzendaria), Asun Quintana (Arabako Foru Aldundiko Nekazaritza zuzendaria), Hur Astarbe (Gipuzkoako Sagardogileen Elkarteko ordezkaria), Aitor Intxaurraga (Bizkaiko Sagardogileen Elkarteko presidentea), Oihana Gaincerain (Sagardo Mahaia Elkarteko presidentea) eta Antxon Mendia (Fruitel Sagarzale elkarteko presidentea).\nAurkezpenean azaldu den moduan, merkatuan dira lehenengo botilak. “Gaurtik aurrera Euskal Sagardoa jatorri deituraren bereizgarria duten sagardo botilak salmenta-puntuetan egongo dira eskuragarri” azaldu du Agirrek, jatorri deituraren koordinatzaileak. “Kontsumitzaileak, Euskal Sagardoaren jatorri deitura duen botila bat erosten duenean, ezaugarri horiek biak bermatuak izango ditu: tokikoa eta kalitatezkoa. Horrela, jatorri izendapenak bereizgarritasuna emango dio sagardoari merkaturatzeko orduan balio erantsia emanez”, erantsi du Arantxa Tapiak, Ekonomiaren Garapen eta Azpiegitura sailburuak.\n36 sagardogile elkartu dira jatorri deituraren sorreran: botila bakoitzak bere sagardotegiaren etiketa eramango du, baina Euskal Sagardoaren irudia izango du botilaren goikaldean. Euskal Sagardoak, zenbakidun berme-zigilua edukiko du, eta markaren identifikagarria den sagar gorri bat kapsulan edota botilaren lepoan.\n%100 tokikoa eta kalitatezkoa\nJatorri deitura duten sagardo-botila guztiek bi ezaugarri nagusi izango dituzte. Alde batetik, Euskal Sagardoa %100 bertako sagarrez egindakoa izango da. Hori da, hain zuzen ere, jatorri deituraren helburu estrategikoetako bat: bertako sagarraren aldeko apustua sendotzea eta bultzatzea. Horretarako, Euskal Herriko izaera desberdinetako 115 sagar mota onartu dira, jatorri deiturako araudian. Aurten 1.320.000 litro bideratu dira jatorri deiturara, eta hurrengo urteetan kopuru hau handitzea da asmoa. Halaber, 200 hektareatik gora sagasti erabili dira sagardo hori egiteko.\nBestetik, bigarren ezaugarria kalitatearekin lotuta dago. Euskal Sagardoa jatorri deitura duten botila guztiek kalitate-bermea izango dute. Fraisoro Laborategi espezializatua arduratuko da kalitatea neurtzeaz, eta HAZIk egiaztatuko du prozesua. Botila-lote guzti-guztiek pasa beharko dituzte kalitate-kontrolak, laborategiek eta dastatzaile trebatuek kalifikatuko dituzte, eta erakunde ofizialek bermatuko dute jatorria, sagastitik hasi eta botilara arte.\nEuskal Sagardoa jatorri deiturak Eusko Label sagardoaren lekukoa hartuko du. Kontseilu Arautzaileak kudeatuko du marka eta bertan sagargile eta sagardogileen sektoreak eta administrazioek izango dute ordezkaritza.\nEgitasmo honetan parte hartu duten eragile guztiek nabarmendu dutenez, sektorea batu izana da Euskal Sagardoa jatorri deiturak lortu duen helburu nagusietako bat, Araba, Bizkaia eta Gipuzkoako sagar eta sagardogileen elkarte guztiak, hiru herrialdeetako Foru Aldundiak eta Eusko Jaurlaritza batu baitira jatorri deiturari bultzada emateko.\nEkitaldia amaitzeko, Mikel Garaizabal enologoak kata egin du jatorri deitura duten sagardo botilekin, eta bertaratu diren ordezkari guztiek bertatik bertara Euskal Sagardoaren zaporeaz gozatzeko aukera izan dute.\nAurreko berriaProiektu berritzailea jarri dute martxan kupelak monitorizatzeko\nHurrengo berriaSagardoa, gozamenerako edaria eta osasuntsua\nCopyright © 2020 SORLAND


“Ikasleen arazoak ez dira eskola eremura mugatzen, horregatik sortu genuen zerbitzua”\nTxabi Alvarado Bañares 2017-11-14 15:58 Hezkuntza Amurrio\nGOTZON MINGUEZ OJEMBARRENA (Laudio, 1961) Amurrioko Udaleko laguntza psikologikorako zerbitzuko langilea da. Amurrio da eskaintza hori duen euskal autonomi erkidegoko udalerri bakarra.\nGreba egiten ari dira gaur Aiaraldeko haurreskoletan\nErredakzioa 2017-11-09 10:59 Hezkuntza Aiaraldea\nLangileen lan-baldintzak eta zerbitzua hobetzea da mobilizazioen xedea.\nArabako Foru Aldundia 2017-11-07 18:00 Hezkuntza\nRamiro Gonzálezek Amurrioko Zaraobe institutua bisitatu du, zeinak Araba 4.0 Industria proiektuan parte hartzen baitu; proiektu hori Arabako Foru Aldundiak gidatutako Agora ekimenetik sortu zen.\nItxialdia egin dute Zabaleko ikastetxean, azken murrizketen aurka\nErredakzioa 2017-10-25 18:34 Hezkuntza Amurrio\nIrakaskuntzan egondako azken murrizketak salatu dituzte itxialdian.\nGeuria 2017-09-19 10:44 Hezkuntza\nIkasturte berriarekin batera inauguratu dute Ugaon Bigarren Hezkuntzako ikastetxea Usila eremuan. Iazko maiatzean hasi zituen Eusko Jaurlaritzak eraikuntza berriaren obrak eta 16 hilabeteren ostean prest dago 200 ikasle inguru hartzeko.\nHezkuntzaren, berdintasunaren eta gazteriaren esparruetan lan egiten duten elkarteentzako diru-laguntzak onartu dituzte\nErredakzioa 2017-08-14 08:05 Hezkuntza Laudio\nLaudioko Udalak adostu ditu oinarriak diruz laguntzeko Hezkuntzaren, Berdintasunaren eta Gazteriaren esparruetan lan egiten duten elkarteak.\nAitor Aspuru Saez 2017-07-04 07:30 Hezkuntza Amurrio\nMARCOS RUBIOk (AMURRIO) “Thinking of poems” argitaletxea sortu du. Umeentzako ipuin ilustratuak plazaratzen dituzte, hezkuntzan eragiteko xedearekin.\nGaur amaituko da Laudioko Gazte Udalekuetan izena emateko epea\nErredakzioa 2017-06-22 23:09 Hezkuntza Laudio\nUdaleko gazteria arloan eman daiteke goizez (944034850), eta Gaztelekuan arratsaldez (944038583).\nSelektibitateari so: Lau ikasleren inpresioak\nTxabi Alvarado Bañares 2017-06-06 19:30 Hezkuntza Aiaraldea\nBihartik (ekainak 7) ostiralera erronka akademiko handi bati egin beharko diote aurre eskualdeko ehunka ikaslek: Selektibitateari. Zita garrantzitsua da, lortzen duten notaren arabera egin ahalko baitituzte nahi dituzten ikasketak.\nBatxilergoko 2. mailako lau ikaslerekin bildu gara, ebaluazio sistema horren inguruan duten iritzia jakiteko.\nErredakzioa 2017-06-03 09:00 Hezkuntza Aiara\nEkainaren 13ra arte egongo da izena emateko epea irekita.\nIzar Mendiguren Cosgaya 2017-05-26 13:15 Hezkuntza Orozko\nProbarik egin gabe eta txistu artean joan dira Eusko Jaurlaritzako aztertzaileak Zaraobe Institututik\nErredakzioa 2017-05-24 20:54 Hezkuntza Amurrio\nEusko Jaurlaritzako aztertzaileek ez dute probarik egin Amurrioko Zaraobe Institutuan. Izan ere, ikasleek klaseko ateak itxi dituzte eta batzuk sarreran elkartu dira protesta egiteko.\nZaraoben egingo dena errebalida bat dela salatu eta planto egingo diotela adierazi dute ikasleek\n[IRITZIA] Ebaluatzearekin desadostasuna\n[IRITZIA] Errebalidak bertan behera utzi\nZaraobeko ikasleek eginiko plantoa, iruditan\nErredakzioa 2017-05-24 14:40 Hezkuntza Laudio


Atez atearen aurkako plataforma: “Udal Gobernuaren jarrerarekin dezepzionatuta atera gara bileratik” | Baleike\nAtez atearen aurkako plataforma: “Udal Gobernuaren jarrerarekin dezepzionatuta atera gara bileratik”\nBaleike 2012-06-13 13:47\tHondakinen kudeaketa\tPlataformako kideak, prentsaurrekoaren ondoren\n‘Birzkiplana bai, Atez Atekorik ez’ plataformako kideek bilera izan dute gaur goizean Iñaki Agirrezabalaga alkatea eta Maitane Agirre zinegotziarekin. Beraiekin zeramatzaten kudeaketa sistema horren aurka orain artean bildu dituzten 3.806 sinadura, eta horiek ematen dieten “zilegitasuna”. Bilera ondoren deitu duten prentsaurrekoan azaldu dutenez, “dezepzionatuta atera dira bileratik, Udal Gobernuak erakutsi duen jarrerarekin”.\nPlataformako kideek azaldu dutenez, bi eskaera zuzenekin joan dira bilerara: “Atez ateko sistemaren ezartzea bertan behera uztea, eta gaur egungo edukiontzien sistema sustatzea, eta bosgarren edukiontzia erabiltzeko aukera herritarrei erraztea”. Alkateak erantzun zuzenik eman ez diela salatu dute. “Udazkenean erantzungo digula esan du. Ezin gara udazkenera arte zain egon, sistema hau ezartzeko prozesua dagoeneko abian dago eta. Pentsatzen dugu kalkulu politikoa dela, eta iruditzen zaigu protesta hau diluitu nahi dutela”.\nAtez atekoaren birziklatze maila bera bermatzen duen sistema bat aurkezteko eskatu omen die alkatea.“Esan digu beharrezkoa dela %80ko birziklatze maila bermatzen duen sistema bat ezartzea, eta Atez atekoa dela kopuru hori ziurtatzen duena. Neurri horietara heltzen den beste sistema bat aurkezten badugu, prest dagoela hitz egiteko. Ez hori bakarrik, erraustegirik egingo ez dela bermatzen duen sistema bat izan behar omen du. Gu herritar batzuk gara; ez gara politikoak. Ez da gure ardura erantzun horiek ematea; ez dugu joko politiko batean sartu nahi. Zumaiako bilketa sistemaz gaude arduratuta, eta ez dugu gure bizkar gainean erraustegiaren karga hartu nahi”.\nBosgarren edukiontziaren erabilera indartu behar delakoan daude: “Birziklatzearen alde gaude. Asko gara hondakinak gaika sailkatzen ditugunak; batzuk aspalditik, gainera, eta neurri batean kopuru horiek lortu daitezkeela uste dugu”.\nHorretarako herritarrak kontzientziatzea beharrezkoa ikusten dute, eta baita bosgarren edukiontzia erabiltzeko oztoporik ez jartzea. “Edukiontzi hori erabili nahi zuten herritar batzuei oztopoak jarri zaizkie: Udalak edota Mankomunitateak ez diete giltzarik eman nahi izan”. Horren harira, eta jasotako sinaduraz ohartuta, alkateak zer esan omen die: “Hurrengo hilabeteetan birziklatutako gaien datuak gora egin behar dutela, eta Mankomunitateari adi egoteko esango diola. Hori joko zikina da, tranpa. Jasotzen diren hondakinen %50 organikoa da, eta herritar askoei ez zaie bosgarren edukiontzia erabiltzen uzten. Aukera hori eman behar zaie herritarrei”. “Gure ustea da ez daudela birziklatzearen alde, atez atekoa ezartzearen alde, baizik”.\nAste hauetan Atez ateko sistemaren aurkako 3.806 sinadura jaso dituzte. “Notarioak ontzat hartu ditu sinadura hauek eta hori ziurtatzen duen dokumentua dugu”. Kopuru hau udal hauteskundetako hautesle erroldaren (7.333) %51,9 dela diote, eta hauteskunde horietan emandako boto guztien (4.806) %79. Sinadurak biltzeko kanpainarekin jarraitzeko asmoa dutela gaineratu zuten.\nPlataformak Mankomunitatearekin (eskatu dute, baina erantzunik ez omen dute jaso oraindik) eta Udaleko gainontzeko alderdi politikoekin biltzeko asmoa dute. Horretaz gain, blog bat ere martxan jarri dute: plataformazumaia.blogspot.com.\nLast reply was 11 months ago\ttrujas\tView\nHasteko esan ez dakidala zergatik eramaten dituzten plataforma hauek notarioaren paperak sinadurak erakutsi beharrean. Notarioak ziurtatzen du sinatutako guztiak zumaian erroldatuta daudela eta 18 (edo 16 nahi bada) urtetik gorakoak direla?Jarraitzeko lotsagarria iruditu zait esaldi hau: “Gu herritar batzuk gara, ez politikoak. Ez da gure ardura erantzun horiek ematea; ez dugu joko politiko batean sartu nahi. Zumaiako bilketa sistemaz gaude arduratuta eta ez dugu erraustegiaren ardura gure bizkar gainean hartu nahi”.Ez duzuela joko politikotan sartu nahi barregarria irduitzen zait baina beno.Larria dena da esatea ez duzuela zuen bizkar gainean erraustegiaren ardura hartu nahi, eta era berean kritikatzea alkateak exijitu izana %80ko emaitzak behar direla. Jakin ondotxo badakizue emaitza horiek ezean gipuzkoan aldaketarik ez dela emango eta Zubietan erraustegia eraikiko dela. Beraz erraustegiaren ardura Gipuzkoar guztion gain dago, eta zuen gain ere bai.Eta zuek ardura hori beste guztiok bezala duzuela jakitun erraustegia ez ezartzea ahalbideratzen duen bilketa sistema bat ari zarete kritikatzen. Beraz lojikoa da alkateak exijitu dizuena, %80ko sistema bat proposatzea, exijitzea. Zuen jarrerarekin, %80ko muga hori kuestionatuz, erraustegia ahalbideratzen duzue. Beraz nahi edo ez hartu ardura hori bizkar gainean zer zuena da, nahiz eta 3800 pertsona horiei ez diezuen esan.\nOraintxe Maria Eugenia ETB2an:-”Ikus ezazue El Escarabajo Verde ren eztakit ze bideo…”Atzo goizean bertan branka1 blog famatuak mezu bera jarri zuen.BLANCO Y EN BOTELLA\nHemen ere dago, RTVEn , bideo “famatua” http://www.rtve.es/television/20110414/escarabajo-verde-colmo-basura/424876.shtml. ATEZ ATEKORIK EZ!http://plataformazumaia.blogspot.com.es/2012_06_01_archive.html\nZUMAIAN ERE:ALKATEA DIMISIOA!EAJk zentsura mozioa jarriko du Alduntzinen aurka\nEAJk iragarri du hizketan hasiko dela\nPSErekin eta PPrekin, Juan Carlos Alduntzin Gipuzkoako Ingurumen\ndiputatua kanporatzeko. Bi aste baino lehen aurkeztuko dute mozioa, eta\nuztailean eztabaidatu nahi dute. Joseba Egibarren hitzetan,\n“inposaketaren eta iruzurraren aurkako zentsura mozioa da”.\nAurrekaririk gabekoa atez atekoaren kontra lortutako sinadura kopurua . Gainera plataforma honen gerizpean arrazoi erberdinetako pertsonek hartu dute babesa: Bilduren arerio politikoak, birziklatu nahi ez dutenak, gaur egun birziklatu bai baina atez-ateko sistema nahi ez dutenak (?) , …\nHipokresia eta demagogia nagusi den gaia da zaborraren kudeaketarena. Leialki erantzun beharreko galderak etortzen zaizkit burura: Ez birziklatzeko dudan eskubidea galtzeko prest al nago?. Bakoitzak eguneak 1,5 kg. zabor sortzen dugu (urtean 0.5 Tona). Kilo t’erdi horretatik zenbat birziklatzen dut?. Gutxitu eta berrerabili arren, birziklapenean dudan arduragatik, zein da zaborraren aferan eta ingurumenaren galeran nik dudan erantzunkizuna?.


Ametsak eraikitzen: octubre 2014\nHezkuntzaren kontzeptuaren azalpena ume baten ikuspuntutik\nHona hemen nola ikusten duten umeek hezkuntza eta gaur egun hezkuntzak duen erronka bat: umeak aspertzen dira eskoletan.\nPublicado por Ester Lanak en 8:35 No hay comentarios:\nEtiquetas: BESTE GAUZA BATZUK\n- Nola lortu genezake belaunaldi zaharrek teknologian sartzea?\n- Zertarako izan daiteke benetan baliagarria teknologia hezkuntzan belaunaldi honetan?\n· Teknologia digitala\nGaur egun, teknologia oso garrantzitsua da gure egunerokotasunean, alde batetik, teknologia aurrerantz egiten duelako eta bestetik, ikasle berriak asko dakitelako horri buruz. Hori dela eta, beharrezkoa da irakasleak jakitea teknologiak menperatzen, ikasleak ikasteko, eta hori lortzeko formakuntza saioak egitea. Horretarako, garrantzitsua dira baliabide egokiak izatea eta irakasleek formakuntza izatea.\nHau dela medio, eskolan lan egiteko hainbat programa daude ikasleekin lan egiteko, hala nola, mapa kontzeptualak, moodle edo wikia. Horrela lortuko da teknologiaren bidez talde lana, bakarkako lana edo motibazioa sustatzea eta formakuntza aberasteko.\nPublicado por Ester Lanak en 6:27 No hay comentarios:\nEtiquetas: EMANGARRIAK, Saio teorikoak\nBlog hau "Ametsak eraikitzen" deitzen denez eta nire ustez oso interesgarria denez bakoitzak, ez soilik umeek (azken batean irakasleak edo irakasleak izango garenok laguntzen dugu umeek haien ametsak eraikitzen), pentsatu dut hurrengo bideoa jartzea animatzeko gure ametsak aurrera eramaten.\nPublicado por Ester Lanak en 11:34 No hay comentarios:\nEtiquetas: BESTE GAUZA BATZUK, BIDEOAK\nPasaden astean, Arteen eta ikusizko kultura hezkuntzaren irakasleak esan zigun bideo bat ikusteko. Nire ustez, oso bideo interesgarria da bertan ikusten delako nolakoa den gaur egungo hezkuntza eta nolakoa izan behar den. Gomendatzen dizuet bideo honi buruz hausnarketa bat egitea. Hona hemen bideoa:\nPublicado por Ester Lanak en 11:18 No hay comentarios:\nKlase hauetan ikasi duguna izan da nola sartzen diren bideoak eta argaziak blogaren barruan. Gainera, irakasleak denbora eman digu "trasteatzeko" eta blogean gauza berriak jartzeko, eta balio zaigu blogaren munduan gehiago sartzeko eta sortzen zaizkigun ideak plazaratzeko blogera.\nPublicado por Ester Lanak en 11:08 No hay comentarios:\nAste honetan greba zegoenez, ez dugu materiarik aurreratu. Hala ere, irakasleak azaldu digu egingo dugun proiektua eta oso interesgarria dela dirudi: lauko taldeetan banaturik, gai bati buruz informazioa eskuratu behar dugu gero besteei erakusteko. Gai hauek ikaskuntzarekin eta teknologiekin daude erlazionatuta. Itxura ona du!!!!\nPublicado por Ester Lanak en 10:55 No hay comentarios:\nLehenengo astea oso interesgarria izan da bertan IKTn emango duguna urtarrilerarte irakasleak azaldu digulako. Horrela, programazioaren barruan zegoen ekintza bat izan da blog hau sortzea, ikasteko, etorkizunean jakinduriak aplikatu ahal izateko.\nAste honetako gela teorikoa gustatu zait irakasleak aurkeztu digulako egingo duguna eta oso interesgarria izan dela uste dut. Gainera, ez zait oso luzea iruditu klasea aurkezpena izan delako.\nPublicado por Ester Lanak en 10:43 No hay comentarios:\nPraktikan bloga egin dugu. Hau egitea eta apurka-apurka hastea ondo iruditu zait, inbestigatzen hasteko. Hala ere, nahiz eta irakasleak askotan ez esan konkretuki zer egingo dugun (abantaila asko duena libreagoa delako, baina ere desabantailak dituena ez dakizulako batzuetan nondik bideratu lana), ondo deritzot guk inbestigatzea eta "trasteatzea".\nAzkenik, esan behar dut, aste hau lasaia izan dela erritmoa hobeto hartzeko.\nPublicado por Ester Lanak en 12:34 No hay comentarios:\nHezkuntzaren kontzeptuaren azalpena ume baten ikus...


Gehitzen dakizula pentsatzen al duzu? STAG3 zure kalkulatzeko abiadura frogatzeko balioko dizun joko matematikoa da. Batuketa, kenketa, biderketa eta zatiketa bezalako operazio sinpleak erabiliz mailak igotzen joango zara. Hauek konplexuagoak egiten diren bitartean zure etsai gogorrena garaitu beharko duzu: denbora.\nAbentura liluragarri eta heroikoa non zure hanken indarra eta abiadurari esker mundua askatu egingo duzu kamioi eta autoen tiraniarengandik. Hauek arrazoirik gabe zure kontra jarri dira. Aktiba itzazu erresistentziaren kartelak eta egiozu aurre injustizia honi.\n'Sugaarren mendian', Gestionet Multimediak garatutako ipuin interaktiboa da. Zuk aukeratuko duzu ipuinaren norabidea eta bukaera. Abentura hasteko prest?


Hauteville (Savoia) - Wikipedia, entziklopedia askea.\nBetton-Bettonet, Châteauneuf, Coise-Saint-Jean-Pied-Gauthier, La Trinité eta Villard-d'Héry\nHauteville Frantziako udalerria da, Savoia departamenduan dagoena, Auvernia-Rodano-Alpeak eskualdean. 2013an 300 biztanle zituen.\n2007an Hauteville udalerrian erroldatutako biztanleak 300 ziren. Familiak 112 ziren, horien artean 24 pertsona bakarrekoak ziren (16 bakarrik bizi ziren gizonak eta 8 bakarrik bizi ziren emakumeak), 36 seme-alabarik gabeko familiak ziren, 48 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 139 etxebizitza zeuden, 113 familiaren etxebizitza nagusia ziren, 20 bigarren erresidentzia ziren eta 6 hutsik zeuden. 123 etxeak ziren eta 16 apartamentuak ziren. 113 etxebizitza nagusietatik 90 bere jabearen bizilekua ziren, 21 alokairuan okupaturik zeuden eta 2 doan lagata zeuden; 12 etxek hitu gela zituzten, 40 etxek lau zituzten eta 61 etxek bost zituzten. 99 etxek euren parking plaza propioa zuten azpian. 44 etxetan ibilgailu bat zegoen eta 61 etxetan bat baino gehiago zituzten.\n2007an lan egiteko adina zuten pertsonak 187 ziren, horien artean 144 aktiboak ziren eta 43 inaktiboak ziren. 144 pertsona aktiboetatik 137 lanean zeuden (73 gizon eta 64 emakume) eta 7 langabezian zeuden (2 gizon eta 5 emakume). 43 pertsona inaktiboetatik 22 erretiraturik zeuden, 9 ikasten zeuden eta 12 "bestelako inaktibo" gisa sailkaturik zeuden.\n2009an Hauteville udalerrian 122 unitate fiskal zeuden, 314,5 pertsonek osaturik. Pertsona bakoitzeko diru-sarrera fiskalaren mediana urteko 18.217 euro zen.\n2007an zeuden 6 komertzioetatik, 1 bestelako produktu industrialen fabrikazioko enpresa zen, 3 eraikuntza enpresak ziren, 1 ibilgailuen saltze eta konpontze enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 4 zerbitzu publikoetatik, 2 zurginak ziren, 1 iturgina eta 1 apaindegia.\n2000. urtean Hauteville udalerrian 8 nekazaritza-ustiategi zeuden, 156 hektarea erabiltzen.\nMultimedia: Hauteville (Savoie)\nBNF: 15274067w (data)\nOrriaren azken aldaketa: 17 otsaila 2021, 04:34.


Etxepare, Euskal Institutua | Albisteak\n4 dic 13 - 4 dic 13\nPop eta folk musika\n2013-12-03 Euskal liburuek zeresana izango dute aurten ere FIL Mexikoko Guadalajarako Nazioarteko Liburu Azokan: euskal editoreen elkarteek standa jarri dute ferian; Etxepare Euskal Institutua ere sustapen lanetan dihardu bertan, gaurtik. Bihar Mari Jose Olaziregi Euskararen Sustapen eta Hedapenerako zuzendaria eta Institutuaren eskutik doan Karmele Jaio idazlea gehituko zaizkie. Idazleak topaketa ezberdinak burutuko ditu azokan -abenduaren [...]\n2013-12-03 Fenêtre Ouverte sur le Pays Basque programa amaierara iristen ari da. Gaur, Euskararen Egunean, Aurelia Arkotxa idazle, irakasle eta euskaltzainak euskarari eta euskal literaturari buruzko solasaldi batean parte hartuko du Bruselako Point Culture gunean, arratsaldeko 19:00etan. Mintzaldia online emango dute, zuzenean, streaming bidez. Euskaraz egindako zineari buruzko zikloak ere aurrera darrai Cinematek Belgikako Filmategian: [...]\n2013-12-03 Ostiral gauean Bruselako La Tentation aretoan bildu ziren ikusleak ez zuten sekula horrelakorik entzun: Xabi Payak bertsotan eman zien ongi etorria, euskaraz noski, baina baita gaztelaniaz, frantsesez eta ingelesez ere. Eta inprobisatzen. Donostia 2016 egitasmoaren aurkezpenaren lehen zatia baino ez zen: Itziar Nogeras zuzendari orokorrak eman zituen azalpen gehiago segidan. Etxepare Institutuak eta Jeunesses [...]\n2013-12-02 Bruselako Grand-Place plazak kolore euskalduna hartu zuen atzo eguerdian. Aurrena Bruselako Euskal Etxeko “Txalaparta” korua eta “Coral Camerata Auriense” abesbatzek emanaldiak eskaini zituzten. Segidan Kukai Dantza konpainiak aho zabalik utzi zuen plazan bildu zen jendetza, “Gelajauziak” lanarekin. Baina hori ez zen guztia izan: iluntzean, “Komunikazioa-Inkomunikazioa”, Tanttaka Teatroarekin batera sortutako ikuskizuna eman zute Riches-Claires gunean, [...]\n2013-12-01 Euskal herri-musika eta soinu-tresnak ezagutataztea: horixe izan da, betidanik, Juan Mari Beltran musikariaren eta Oiartzungo Soinuenea guneko sortzailearen jomuga. Euskararen Eguna dela eta Belgikan antolatutako Fenêtre Ouverte sur le Pays Basque programari esker, bere jakinduria harantzago heltzen ari da: azaroaren 23tik, eta abenduaren 4ra, emanaldi didaktikoak eskaintzen dihardu, Ander Barrenetxea eta Andoitz Antzizar musikariekin [...]\nTxalaparta, MIM museoko 1.517. musika-tresna\n2013-12-01 Aurretik alboka, txistua eta danbolina bazituen ere, Bruselako MIM museoak, Europako Musika Instrumentuen museorik garrantzitsuenak, ez zuen txalapartarik bere bilduman. Orain arte: ostiralean Etxepare Euskal Institutuko zuzendari Aizpea Goenagak txalaparta bat dohaintzan eman baitzien. Juan Mari Beltran musikariak eskaini zituen “tresna bat baino gehiago” den horri buruzko azalpenak. Wim Bosmans bildumako zuzendariak esker on [...]\nMikel Laboaren aulkia bete-beteta La Bellone gunean\n2013-11-29 Mikel Laboa gertutik ezagutzeko parada izango dute, abenduaren 4ra bitartean, Bruselako La Bellone Maison du Spectacle sorkuntza gunera hurbiltzen diren artista eta bisitariak. EHUko Mikel Laboa Katedrak sortutako erakusketa Etxepare Institutuaren eskutik etorri da Bruselaino. Gaurko zabaltze ekitaldian musikari, poeta, belaunaldien arteko lokarri izan zen euskal artista unibertsalaren itzala goraipatu du Aizpea Goenaga Institutuko [...]\nZinea euskaraz Cinematek Belgikako Filmategian\n2013-11-29 Euskaraz egindako zineak ere badu bere tartea Bruselan, Etxepare Institutuak antolatutako ‘Fenêtre Ouverte sur le Pays Basque’ programaren baitan. Euskadiko Filmategiak filme sorta zabala eskaini zion Cinematek guneari, eta haiek lau aukeratu zituzten: Urte berri on amona (Telmo Esnal, 2011), Zuloak (Fermín Muguruza, 2012), Bertsolari (Asier Altuna, 2011) eta 80 egunean (Jon Garaño eta [...]\nEuskararen erronkak aztergai Bruselan\n2013-11-28 Euskara hizkuntza izan dute gaur mintzagai Bruselan Andres Urrutia Euskaltzainburuak eta Patxi Baztarrika Eusko Jaurlaritzako Hizkuntza Politikarako sailburuordeak, Etxepare Euskal Institutuak sustatutako «Fenêtre ouverte sur le Pays Basque» programaren baitan. Marta Marin Euskadiren Europar Batasunerako ordezkaria eta Izaskun Bilbao eurodiputatua lagun izan dituzte mintzaldian. Eguneko programan, Juan Mari Beltranek eta bere taldeak Bruselako eskoletan [...]\nIberiar Penintsulako hizkuntza politikak eztabaidagai Madrilgo Complutense Unibertsitatean\n2013-11-28 Madrilgo Complutense Unibertsitatean Iberiar Penintsulako eleaniztasunari buruzko jardunaldiak izan ziren azaroaren 25 eta 26an, bertako Euskara Sailak antolaturik eta Etxepare Institutuak sustaturik. Mintegian hizkuntza politiken inguruko gai ugari jorratu ziren: hizkuntzen ofizialtasuna, estandarrak, diru-laguntzak, irakaskuntzako hizkuntza-ereduak, politikarien hizkuntza-maila, etab. Iberiar Penintsulako hizkuntza guztiak izan ziren hizpide: euskara, katalana, galiziera, portugesa, astur-leonera eta gaztelania.\nGuztira hamaika [...]


Hasiera/ Hizkuntzen Goi Mailako Ikastegia/ Azken ordua\nBUKAERAKO AZTERKETAK: 2016-2017 IKASTURTEA\nALEMAN, FRANTSES ETA ESPAINIERAZKO BUKAERAKO AZTERKETAK:\nOhiko deialdia: eskola-orduetan eta irakasleak ezarritako egunean eginen dira.\nAparteko deialdia: irakasleak ezarritako ordu eta egunean eginen dira.\nINGELESEZKO BUKAERAKO AZTERKETAK:\nOhiko deialdia: ekainak 11. eta 12. (8:30etan eta 16etan)\nBi azterketa-txanda aurreikusi dira maila bakoitzeko. 14:00etan edo lehenago hasten diren taldeetako ikasleek goizeko txandara joan behar dute. 14:00ak eta gero hasten diren taldeetako ikasleek arratsaldeko txandara joan behar dute.\nBere taldearen ordutegiagatik dagokion txandara ezin bada joan, ikasleak txanda-aldaketa eska dezake posta elektroniko bat bidaliz honako helbide honetara: centro.idiomas@unavarra.es\nEGUTEGIA ETA IKASGELAK\nB1 astelehena, ekainak 11. 8:30 314 315\nFCE astelehena, ekainak 11. 8:30 316\nC1.1 astelehena, ekainak 11. 8:30 Anexo 04\nC1.2 astelehena, ekainak 11. 8:30 313\nB2 asteartea, ekainak 12. 8:30 Anexo 04 313\nCAE asteartea, ekainak 12. 8:30 314\nC2 asteartea, ekainak 12. 8:30 316\nIkasgela guztiak Sario Eraikinean daude.\nAparteko deialdia: osteguna, ekainak 14., 19:00etan: 308 Ikasgelan (MAILA GUZTIAK)\nNorentzat: ohiko deialdian ezarri zaien egun eta ordutan azterketa egiteko ezintasuna justifikatu dutenentzat. Aldaketa eskatzeko eskabidea Arreta Bulegoa eta Liburutegian (1. solairua) eskatuko da, edo webgunetik jaitsi:\nEskabidea (doc) Eskabidea (pdf)\nEskabideak aukezteko azken eguna: ostirala, ekainak 1.\nBEHIN-BEHINEKO EMAITZEN ARGITARATZEA: ostirala, ekainak 22.; NON: NireIkasgelategia plataforman.\nAZTERKETEN BERRIKUSTEA: ekainak 25.; 9etatik 13etara eta 17etatik 19etara. NON: Hizkuntzen Goi-Mailako Ikastegiko 2. solairuko bulegoetan.\nBEHIN-BETIKO EMAITZEN ARGITARATZEA ETA AKTEN BIDALTZEA: ekainak 26.\nPlan zaharreko ikasleak: dagokion sailetik eskutitz bana jasoko dute, kredituak ordaindu eta espediente akademikoan sartzeko jarraibideak zehaztuz. Horren aurretik, ikasleak Hizkuntzen Goi-mailako Ikastegiko Administrazioan hizkuntzagatiko kredituak erdiesteko nahia adierazi beharko du.\nGraduko ikasleak: dagokion sailak ikasle bakoitzari zabalkunde unibertsitarioko jarduerengatik erdiesten ahal diren kredituak jakinaraziko dizkio.


Data honetako argitalpenak ikusgai: Azaroa, 2017\nazaroak 26, 2017\nOstiralean Eureka!Zientzia museoan egon ginen LHko gure ikasleekin eta Oikiakoekin. Bertan, lehenengo tailerra baino lehen museoa bisitatu genuen gure kabuz, eta gero tailer edo bisita gidatua ANIMALIAK: NON BIZI DIRA? izeneko euki genuen. Ekosistema desberdinetan bizi diren animaliak ikusi eta ikutzeko aukera euki genuen. Ikasle batzuk hasieran beldurtuta baina gero gustura egon ziren Saltxitxa sugea, Margarita pitoia... ikusten. Ondoren, planetariumera joan ginen. Bertan, planetei buruzko bideo bat ikusi genuen. Hau bukatuta, bertako parketxo batean bazkaldu, jolastu eta berriro ere museora sartu ginen eta libreki bisitatu genituen bertako txoko desberdinak: mundu mekanikoa, energia txinparta, argi jokoa, lurra ontzia... Egun paregabea pasa genuen zientziaz gozatuz!!\nEUSKARA EGUNERAKO PRESTATZEN\nAbenduaren 3a, Euskararen Eguna. Hori dela eta, has zaitezte Aizarnako hitz, berba edota esamolde politak pentsatzen. Ea denon artean, hiru kartulina betetzeko gai garen!! Animoooo\nazaroak 20, 2017\nIgeriketa saioko beste argazki batzuk\nGaur eskolara etorri eta hara ze sorpresa! Txokolatea usaina...uumm Zer egin behar dugu ba? Jan? Eeezzz, zer ba? Marrazki erraldoi bat. Txokolatearikin horma-irudi bat egin dugu. Horretarako, txokolatea urtu, bakoitzak ontzitxo batean hartu eta eskuekin eta pintzelekin marrazkia egin dugu. Soberan geratu denarekin, uuuummm....\nIrakurzaletasuna bultzatzeko asmoz, gaztelanian proiektu txiki bati hasiera eman diogu. Gure asmoa, astean bi saiotan azken 10-15 minutu irakurketari dedikatzea da. Beraz, liburutegira joan, erdarako liburu bat aukeratu eta irakurtzen hasiko dira. Behin liburua bukatutakoan, liburuari buruzko fitxa bat beteko dute, izenburua, pertsonaiak... zeintzuk diren idatziz. Horretaz gain, beraien fitxako apalategiko liburu bat margotuko dute eta liburutegian bertan egin berri dugun zuhaitza apainduko dute. Zuhaitza hasiera batean hutsik dago eta liburuak irakurri ahala, betetzen edo hazten joango da. Horrela ba, ikasle bakoitzak berak irakurritako liburuaren izenburua hosto batean idatzi eta zuhaitzean itsatsiko du. Sei hosto desberdinez osatutako zuhaitza da gurea. Zuhaitzari slogan bat ere jarri diogu: SI QUEREMOS VER CRECER, SOLO TENEMOS QUE LEER Has gaitezan ba zuhaitza betetzen!! Ea kurtso bukaeran zuhaitza guztiz loratuta daukagun!!\nHHkoak SALTO GELAN\nHaur Hezkuntzakoak salto gelan jolasean.\nAtzo Aitorren urtebetetzea izan zen. Atzo goizez Aitor bera falta izan zenez, gaur ospatu dugu. ZORIONAK AITOR!!\nHAUR HEZKUNTZAKO TOPAKETA\nAtzo osteguna, Arroan elkartu ginen Haur Hezkuntzako eskola txikien topaketa ospatzeko asmoz. Nahiz eta eguraldia ez izan onena, goizeko 9:30etan abiatu ginen autobusez. Autobusa Oikiatik pasatu ondoren iritsi ginen Arroara. Hasieran jolasak egin genituen, haurrak lau txokotan banatu ziren eta jolas guztietan parte hartu zuten: aurpegia margotzen, karetak egiten, eraikuntzetan eta marrazkiak egiten. Bi urtekoak berriz, salto gelara joan ziren. Primeran pasatu genuen eta gosea egin ondoren, hamaiketakoa egitera joan ginen: txistorra bokadilo ederra jan eta dantza egiteko prest. Ondoren, jolas dantza batzuk egin eta eskolara bueltatu ginen. Goiz ederra pasatu genuen Oikia eta Arroako ikasleekin.\nAzaroko arratsaldeetan Zumaiako Lubaki udal kiroldegira joaten gara Lehen Hezkuntzako ikasleekin. Igeri egiten ikasteaz gain, higienean eta autonomian ere trebatzen dira gure neska-mutilak. Hona hemen argazki batzuk.\nIkasturte honetako bigarren irratsaioa zintzilik dago.\nIngelerako klaseetan jolasean aritzen gara batzuetan; jolasen bidez kontzeptu asko ikasten dituzte gure ikasleek. Gaurkoan Simon says jolasean aritu dira. jumping lying down acting like a monkey dancing playing air guitar\nazaroak 06, 2017\nGaur gure nagusienek, Jarek eta Illaunek, txikienei ipuin bat kontatu die. Eso no es normal ipuina gazteleraz kontatu die. Txikitxoak adi-adi egon dira gure ipuin kontalariak entzuten. Nagusiek esan dutenez, bixkat urduri zeuden baina gustura aritu dira. Hona hemen argazki batzuk.\nazaroak 03, 2017\nUrtero legez, ostiralean aurretik ikasleekin bildutako gaztainak erretzera joan ginen Anbura. Aurrena nagusienak sua piztera joan ziren eta gero ia dena prest zegoenean beste denak gerturatu ginen. Danbolinari eragin eta eragin egon ondoren, azkenean atera zinen esperoan geunden gaztaina goxoak. Besteak sua prestatzen zeuden bitartean, Haur Hezkuntzakoak aurpegiak margotzen egon ziren.\nAzaroaren 1ean Xikerrek urteak bete zituen. Eskolan aurreko egunean ospatu genuen. ZORIONAK XIKER!! 5 MUXU POTOLO!!


'Arratia Posta txartelean' erakusketeak zezeilaren 1ean zabalduko ditu ateak - bizkaie.biz\n'Arratia Posta txartelean' erakusketeak zezeilaren 1ean zabalduko ditu ateak\nBizkaie! 2019-01-23 07:44 erakusketak\nXX. mendearen hasieran eta erdialdean Arratian grabautako zinema irudiak be izango dira ikusgai.\nArratia posta txartelean argazki erakusketea inaugurauko da zezeilaren 1ean, barikuan, arrastiko 19:00etan, Igorreko Lasarte Aretoan eta bertan egongo da ikusgai hilaren 28ra arte. Arratiari buruz egindako posta txarteletan azaltzen diran 90 bat argazki batzen dituan erakusketa hau, 2014an Jon Urutxurtu zeanuriztarrak euskera hutsean argitaratutako Arratia posta txartelean liburuan oinarritzen da. Erakusketearen komisarioa be bera da. Argazkiak (danak XX. mendearen lehen erdian egindakoak) herriz herri sailkatu dira eta osogarri moduan XX. mendearen hasieran eta erdialdean Arratian grabautako zinema irudiak be badira ikusgai: Felipe Manterolak, Angel Sojok, Julian Elejostek eta NODO-k filmautakoak. Kultur ekintza honen babeslea Igorreko Udala da.\nOrain dala denpora gitxira artekoakaz alderatuz, erdi hutsik dagoz postontziak. Internet, irrati, telebista... bidez heltzen da orain mundua gure atariraino. Baina, sasoi baten, posta txartelai esker ezagutzen genduzan munduko txokoak. XIX. mendearen amaierarantza hasi ziran indarra hartzen posta txartelak, eta turismoa zabaltzen joan ahala zabaldu egin zan hareek batzeko zaletasuna.\nArratia posta txartelean erakusketan Arratia bailarari buruz argitaratutako posta txartelak batu ditue. Jon Urutxurtu da erakusketearen komisarioa eta berak dinoanez, Arratia eta arratiarren irudiak azaltzen diran posta txartelak erakustea eta ezagutzera emotea da erakusketearen helburua; holan, Arratiako ondare historikoaren atal bat berreskuratzeko eta ezagutzera emoteko.\nDanetara, 89 posta txartel dira, 24 cm x 38 cm tamainuan; hasikera baten topetea pentsetan zan baino askoz gehiago: sarritan, Arratia iraganari lotutako parajetzat hartu da, Bizkaia zaharkituaren paradigmatzat. Jazoera horrek pentsau arazoten deusku posta txartel ilustrauak argitaratu ziran lehen urteetan, XIX. mendearen amaieran eta XX.aren hasikeran, ez ebala erakarriko editoreen atentzinorik. Lan honetan azaltzen dan kopurua kontuan hartuz, bistakoa da hori ez zala holan izan.\nDana dala, helburu nagusia Arratiari buruz editautako posta txartel klasikoak, izenburua edota editorea, inprimatzailea eta argazkilaria idatzita daroena, batzea izan da asmoa.\nDanetarikoak dagoz: Frantziara bialdua eta 1913ko posta markea daroana; Dimako Ugarana plazan egoan bolatokian egindako argazkia bada be, ez dira ahaztuten argazki-posta txartelak, argazkilari batzuek posta txartelen papelean errebeletan zituen argazkiak, postaz bialdu eitekezanak: aurrealdean argazkia daroe eta atzealdean Post Card, Tarjeta Postal, Carte Postale izenburua inprimiduta edota helbidea idazteko eta zigilua itsasteko gunea.\nArratia eta arratiarren ganeko posta txartelak argitaratu zituenean artean, zenbait enpresa zein partikular topau daitekez eta horreen artean honako honeek identifikau dira: Felipe Manterola, Indalecio Ojanguren, Foto Lux, L. G. Bilbao, Librería E. Verdes, Librería Villar, Artes Gráficas Lerchundi S. A., P. Ortiz, Seminario Menor de Ntra. Sra. De Begoña, Areatzako bainuetxea, Bizkaiko Foru Aldundia, Museo de las Guerras, Landáburu Hermanas eta L. Roisin. Editoretzat hartu geinkez Indalecio Ojanguren eta Durangoko Foto Sol argazki dendea be, eurak editautako argazki-posta txartel bi batu dira eta.\nFelipe Manterola: argazkilari eta editore arratiarra\nEditore horreen guztien artean aitamen berezia merezidu dau Felipe Manterolak (Zeanuri, 1885-1977), alde batetik arratiarra izateagaitik, eta bestetik, berak editau zitualako posta txartelen balio etnografikoagaitik.\nJaiotzez zeanuriztarra, hor bizi izan zan beti. Felipe argazkilari handia be izan zan, eta zaletasun hori bizibide inoz ez baeban hartu be, aldian aldiko diru-iturri bihurtu eban. Dirudienez, lehenengo argazkia 1904an egin eban, hamezortzi urtegaz, eta ordutik aurrera, 1936ko gerreak eztanda egin arte, mila argazkitik gora egin zituan. Manterolaren irudietan agiri dana gehienbat honako gai honeetara mugatzen da: paisajea eta lagunak, herriko lanbideak eta jazoerak XX. mendearen lehen hiru hamarkadetan. Eta lan horreetan guztietan argi azaltzen da bere jaioterriagaz, Zeanurigaz, eukan lotura handia.\nXX. mendeko bigarren hamarkadan, posta txartelen bildumak be editau zituan, berak egindako argazkiak erabiliz. Batzuk Alemanian emon ziran argitara, beste batzuk Frantzian eta Bilbon. Atzen uri honetan Foto Lux etxeak prestatu zituan. Felipe Manterolaren hamar posta txartel biltzean dira erakusketan. Hamar posta txartelak aurrekaldearen oinean euskeraz idatzitako testua daroe, azaltzen dan argazkiaren gaiari izenburua ipiniz: Euskolugin lanak (lau posta txarteletan), Euskoartaldea, Igande arratzaldea, Bola-tokia, Eusko-etxartea, Eusko-basartea, Zeanuriko-txadona. Atzekaldean egilearen eta herriaren izenak aitatzen dira: Felipe de Manterola — Ceánuri.\nFelipe Manterolak editautako posta txarteletako bat: Igande arratzaldea. Zeanuriko Zulaibar auzoan egindako argazkia da 1928tik aurrera zinematografoari be ekin eutsan. Horretarako Amerikako Estadu Batuetatik inportautako 16 mm-ko Kodak. B modeloa kamarea erabili eban. Filmautako irudi gehienak 1928 eta 1932 urteen artean hartuak dira. Irudi horreetako gehienak Zeanurin filmautakoak dira eta ikusgai izango dira erakusketan.\nAitagarria da Gráficas Lerchundi Bilboko etxeak, 1944an editau eta inprimimidu eban hamar posta-txartelez osotuten dan seriea be. Serie A. Arratia. Vizcaya izenburua daroan gutun-azal batera batuta argitarau zituan: bina postal Areatzari, Dimari, Igorreri eta Zeanuriri buruzkoak, eta bana Arteari eta Lemoari buruzkoak.\nAzaltzen diran irudiak Luis de Lerchundiren marrazkiak dira. XX. mendearen erdira arteko posta txartelak Kronologiari jagokonez, XX. mendearen hasieratik 1950eko hamarkadara arte editautako posta txartelak aurkezten dira.\nData zehatza ezin bada jarri be, ziurtasunez baieztatu daiteke posta txartel zahar biak 1906. urtearen aurrekoak dirala, atzealdea banandu barik daroe eta. Batak Areatzako eleizea azaltzen dau; besteak Igorrekoa, biak koloreetan inprimiduta dagoz. Honako izenburuak daroez aurrealdean: Areatzakoak 46 Bilbao - Iglesia de Arratia, eta Igorrekoak 47 Bilbao - Iglesia de Amatia. Azken berba hori inprimidukeran egindako akatsa da, Arratiaren ordez, Amatia ipinten dau-eta. Posta txartel bi horreek Bilboko Librería Villar liburudendeak editau zituan, 52 alez osotutako serie baten.\nAreatzakoak herri horretako posta markea daroa 1907ko abenduaren 27ko dateagaz eta Munichera (Alemania) bialdu zan. Aurrealdean alemanez idatzitako testua daroa: suhinak bere amaxeari bialdutko mezua da, beste gauza batzuen artean urte barri ona opatuten deutso eta eleiza baten irudia bialtzen deutsala dinotso.\nZeanuri. 1910eko hamarkadako posta txartela. Ezkerrean azaltzen dan mutikoak, Esteban Astondoak, bizia galdu eban 1937ko apirilaren 7an gertatu zan nazionalen airebonbardaketearen ondorioz.\nAreatzako eleizea. Hau da, Igorreko beste bategaz, Arratiari buruz argitaraturiko posta txartelik zaharrena. Areatzatik Munichera bialdu zan eta alemanez idatzita dago Iglesia en el Valle de Arratia posta txartelaren atzealdea.\nGanerako posta txartelak 1906tik aurreragokoak dira, atzealdea bananduta daukie eta. Erdiak inguru 1906 eta 1920 urteen artean editau ziran. Geroagokoak dira Bizkaiko Foru Aldundiak auzo-eskolai buruz argitaratutakoak, 1922koak hain zuzen be; Areatzako asiloaren postala, 1926. urtearen ingurukoa da; Lemoako Burdin Hesiari buruz Gerren Museoak argitarautakoa, 1937koa edo beranduagokoa; Areatzako bainuetxeari buruzko gehienak eta Arteako Seminario Txikiak editautakoak, seguru asko 1940ko hamarkadakoak; eta Artes Gráficas Lerchundiren seriea, 1944an argitaratua. 1950eko hamarkadakoak dira Gorbeiako Gurutzea islatzen dauena eta Foto Solen Undurragako (Zeanuri) argazki-posta txartela.\nErakusketearen komisarioak dinoanez, egun, posta txartela bilduma-objektu bihurtu da eta, aldi berean, sasoi bateko paisajeak, monumentuak, eraikinak, ohiturak, janzkerak... ezagutzeko informazino iturri ikonografiko garrantzitsua da, zinemea, prentsea edo irudiak zabaltzeko beste sistema batzuk legez. Posta txartela, gaur egun, Internet eta kultura digitalaren bidez itzel zabaltzen dabizen sare sozialen aurrekari izateaz gan, hartu-emon postalerako baliabide hutsa baino zeozer gehiago dala esan daiteke, eta sasoi bat islatzen eta sinbolizetan dauen benetako objektutzat jo daiteke.\nOsogarri moduan XX. mendearen hasieran eta erdialdean Arratian grabautako zinema irudiak be izango dira ikusgai: 1928 eta 1932 urteen artean Felipe Manterolak Zeanurin filmautakoak; 1925ean Angel Sojok Areatzan hartutako irudiak, eta 1964an Arratiako tranbiaren azken bidaiari buruz Julian Elejostek eta NODO-k grabautakoak. Gaurkoa ulertzeko eta etorkizunean aurrera egiteko, garrantzitsua da iragana ezagutzea, eta erakusketa honek horretan lagundu gura dau.\n1. Felipe Manterola | Ikusi handiago | Argazki originala\nBizkaie / Erakusketak


Datu zibilak multinazionalen esku uzteko saiakeran ari da Espainiako Gobernua\n2018ko urriaren 21a, igandea | Ordua Euskal Herrian 23:34:06\nEspainiako Gobernuak Erregistro Zibila pribatizatu nahi duela salatzeko, administrazioko langileek harresia osatuz Barakaldoko Justizia Jauregia inguratuko dute (ostegunean goizeko 11:00etan).\n2015eko apirilaren 30a\nBlog honetan (registrocivildetodos.blogspot.com.es) ari dira gaiari jarraipena osoa egiten.\nInfo7 irratiak eginiko elkarrizketan Mariano Gómezek azaldu ditu Erregistro Zibila pribatizatzeak izango lituzkeen ondorioak:\n"Uztailaren 15erako pribatizatu nahi zuten, baina mobilizazioen eraginez euren burua behartuta ikusi dute ordura arteko isiltasuna hausteko, azalpenak emateko. Horregatik diogu sentsibilizazio kanpainari eutsi behar diogula, gaia oso larria baita:\nAgian zerbitzu ezezaguna zaigu Erregistro Zibila, baina guztiok pasa behar izaten dugu bizitzan zehar bertatik. Jaiotzen garenetik hiltzen garenera, gure bizitzako datuak gordetzen diren lekua da, bidean gertatzen diren aldagai guztiak jasotzen ditu: ezkonduta gauden, seme-alabarik dugun, aitatasun aitortzak, heriotzak... oso datu sentsibleak eta beraz estatuak gorde beharrekoak. Norberaren datuak baitira esku pribatuetara pasa nahi dituztenak.\nHonen ondorio larrienetakoa hauxe litzateke: Frantziako iraultzaren osteko estatu modernoen ezaugarri nagusietakoa izan zen herritarren datuak kudeatu eta zaindu behar zituena organo "independentea" behar zuela izan, estatuaren menpe zegoen organo bat, esku pribatuetan egongo ez zena. Ordura arte garai hartako boterearen esku, Elizaren esku baitzeuden datuok. Eta orain justu nahi dutena beste botere baten esku uztea da, botere ekonomikoaren esku. Eta honek arrisku larria du, multinazionalek egiten dituzten datuen erosketak ezagututa.\nHorrez gain, bizitzan zehar badira hainbat momentu, ezkontza zibilak, bizi agiriak (gizarte segurantzak tarteka eskatzen duena pentsioa kobratzen jarraitzeko), jaiotza agiriak (eskolan izena emateko eta abar eskatzen zaiguna)... erregistro zibilean doan egiten dira egun, eta negozio pribatu bihurtuko lirateke.\nSorrarazten duen beldur handiena hauxe da: behin datuak interes ekonomikoak dituzten esku pribatutara pasa ondoren, nork bermatuko du hitz ederretatik harago gure datuak ez zaizkiola enpresa bati salduko? Pentsa datu horiek zer balio duten egun multinazionalek negozio egin dezaten!\nGainera zer arraroa, Gobernuko presidentea eta ministro batzuek erregistradoreak dira! eta diru publikotik 128 milioi eurotik gora inbertitu dira Espainiako Estatuko erregistro zibil osoa digitalizatzen, zerbitzu hobea emateko. Eta gastua eginda dagoenean esku pribatuei oparitu nahi diete!\nEusko Legebiltzarrera eraman dugu eztabaida, eta proposatu dugu konpetentzia hori bertan kudeatzeko boterea eskatu dezala. Egungo datuez gain, balio historiko handikoa da erregistro zibila, bertan biltzen baitira hainbat eta hainbat belaunalditako datu soziologikoak. Abstraktuan hitz egiten dugu euskal artxibo historikoaren beharraz, eta erregistro zibila oinarrizkoa litzateke horretarako. Eusko Legebiltzarrak duela urtebete adostutakoari jarraituz, exijitu dezatela pribatizazioa gelditzea eta konpetentziaren transferentzia abiatzea.\nErregistro zibilak zerbitzu publikoa, doakoa eta unibertsala izaten jarraitu dezan zaindu behar dugu herritarrok. Desastrea litzateke pribatizatzea".\nKanal hauetan artxibatua: Zerbitzu publikoak | Barakaldo


European University of Gasteiz, Euneiz, unibertsitate pribatua badator, edo ez. Josean Kerejetaren Baskonia-Alaves taldeak, Gasteizko Udalak, Arabako Diputazioak eta Eusko Jaurlaritzak osatu duten aliantza indartsua dirudi –eta hala ageri da hedabide nagusietan–, baina proiektuak baditu ahuldadeak eta itzalak.\nInstitutuko azken ikasturtea da Krisentzat, astelehena. Nagiak atera eta begiak erdi itxita dauzkala, gau-mahaitik mugikorra arrantzatu du eskuaz haztamuka, betaurrekoak lurrera nola jausi diren entzun du, eta begiak kolpetik zabaldu zaizkio onik dauden begiratzeko. Uf, eskerrak!\nSaskibaloi-taldekidea duen Lurren mezua ireki du lehenik, irailaren hasierako albiste bat da El Correo-n: “Eusko Legebiltzarrak Euneiz unibertsitatearen legea zuzenduko du, eskaera berrietara egokitzeko”. Itxuraz, 2022-2023an hasi nahi dute ibilbide akademikoa, gaur-gaurkoz egoitza fisikorik ez duten arren. Gaur-gaurkoz ez, baina albisteko argazkian Vital Kutxaren egoitza ageri da –Bakh (Baskoniaren Kirol Hiria) eta Fernando Buesa pabiloiaren ondoan dagoen eraikin ederra–, Euneizen fakultatea bertan izango dela iragarriz. Lurren azpiko mezuan: “Bideo jokoak, kirola, musika, osasuna, ekoizpen digitalak, ingeniaritza, jolastuz ikasi, ikasiz jolastu ;-)”. GIF bat ondoren, Stephen Curry hirukoa saskiratzen.\nOhean jarrera egokitu du Krisek horma alderantz, nola izan lezake hainbeste energia Lurrek astelehen goiz batean? Jarraian, “Euneiz” galdetu dio Google orakuluari.\n2017an, Alavesek Youtubera igo zuen zazpi minutuko bideoa ikusi du, latza da egia esateko: ideia, lekua, ingurunea, hizketan ageri diren adituak, politikariak, innovación, futuro, trabajo... Hurrengo ikasturtean matrikulatzeko gogoa eman dio. Baina zalantzak ere baditu, gogoratu du Bakh-en bertan abiatu eta ezerezean geratu zen Montessori School eskola, 2019an itxi zituela ateak: lizentziarik ez, gehiegizko klausulak kobratzeagatik auzi bat galduta, zuzendaria auzipetua…\nBadirudi, oraingoan oztopo nagusia uztailean unibertsitateetan kalitatea bermatu aldera onartu zen espainiar errege dekretu bat dela. Dekretu horrek tramitazio betean harrapatu duenez, Euneizek bost urte izango omen ditu egokitu ahal izateko. Eusko Legebiltzarra bidelagun izango du EAJ, PSE eta PPren babesarekin. Izango al da Urkullu eta Sánchezen arteko negoziazioetarako beste gai bat? Zaila da aukeratzen: AHT, espetxeak, frackinga, eta orain, Euneiz ere bai.\nEH Bilduk eta Podemosek legebiltzarrean salatu dute unibertsitate pribatu horren finantzazio publikoa. Izan ere, proiektuaren bultzatzaileek eman duten informazioaren arabera, Baskonia-Alaves taldeak 64 milioi euroko inbertsioa izango duen enpresa zentroa eraiki nahi du Bakh-en ondoan: nazioarteko ikastetxe bat, garapenerako eta teknifikaziorako zentro bat, 350 ikasle eta kirolarirentzako egoitza bat, ekintzailetzarako eta enpresa garapenari laguntzeko zentro bat eta kirol ikerketa eta medikuntzarako beste zentro bat. Hau gutxi balitz, Salburuako parkea eta hezegunea, Baskoniaren kantxa eta Bakh bera ere campusean bertan egongo lirateke: igerileku ederra, izotz pista, kirol-kantxak, gimnasioak… Lur eta Kris bezalako gazte kirolzaleentzat nekez imajina liteke leku erakargarriagorik, zinez. Ez dira haientzat motibo ederrenak, baina tira: bultzatzaileek iragarri dute 750 lanposturen sorrera, Arabako Barne Produktuari egingo dioten ekarpena, Araba eta Euskadiri horrelako proiektu berritzaile batek ekarriko dizkion erreferentzialtasuna, gazte talentudunenak erakartzeko ahalmena, ekonomia berpizteko gaitasuna, berdea, eko, bio…\n2017an "Arabako enbaxadore" izendatu zuen Komertzio Ganberak. Argazkia: Baskonia\nGasteizen Josean Kerejeta aipatzea kristaua izan eta Jainkoari buruz aritzea bezalako zerbait da: Elizak izan baditu argi-ilunak, baina bekatua da Jainkoaren izena ahotan alferrik hartzea. Bekatua, beraz, Euneizen argi-ilunei buruz jardutea.\nBaskoniak Mendizorrotzako pabilioian jokatzen zuen, bere moduko beste edozein probintzietako taldeek bezala eta hiru langile zituen klubak. Orduan pentsaezina zen egun 15.500 lagun sartzen diren Buesa Arenan jokatzea, pentsaezina Baskoniak ligak eta kopak irabaziko zituen taldea bilakatu zitekeenik, Europan bazkide eta ikusle gehien dituen taldeetakoa izatea eta Euroligako bazkide iraunkor bilakatzea. Non eta Gasteiz bezalako ‘hiritxo’ batean. Hain zuzen ere, Gasteiz marka txikia urte luzez ez zitzaion lagungarri egin Final Four hura ekartzeko (Euroligak bilatzen zituen Istanbul, Paris, Berlin, Madril edo Bartzelona marka handiak). Azkenean, ekarri ekarri zuen, finala bai, baina turistak ez ziren Gasteiz txikian gelditu.\n2010ean, Florentino Pérez bera saiatu zen Kerejeta fitxatzen Real Madrileko saskibaloi atalari astindu bat emateko. Hirutan esan omen zion ezetz, eta, gainera, 2016an berak egin zuen saskibaloitik futbolera jauzi, notaritzan 2,4 miloi euro jarri, eta desagertzeko arriskuan zegoen Alaves salbatu zuen, probintziako bi talde nagusiak batuz eta haien jabe eginez. Hiru langile zituen Baskonia hura, gaur egun, mila bat dituen Alaves-Baskonia taldea da.\nPub bat, Gretel litxarreria dendak, bideo-jokoen merkatua, politikariekin ondo moldatu inorekin ezkondu gabe, batzuetan arabartasunaren bandera hartuta… Alegia, alferrik ez hartu Kerejetaren izena ahotan. Ikusiko dugu, hala ere, zertan geratzen den Euneiz.\nDenen bultzada publikoa\nGasteizko Udalak, Arabako Foru Aldundiak eta Eusko Jaurlaritzak aurkeztu eta babestu dute proiektua Europako Funts publikoen laguntza jaso dezan. Berriki, Donostian eginiko elkarretaratze batean, LAB, Steilas, CCOO, ELA, LKN, Ernai eta Ikasleen Kontseiluaren ordezkariek salatu dute funts horien bidez Euneizek 12,5 miloi euroko diru-laguntza zuzena jasoko lukeela. Horrez gain, ekainaren hasieran, Ana Oregi Lurralde zinegotziak jakinarazi du Gasteizko Udalak 480.000 euroz lagunduko duela egitasmoa. Foru Aldundiko diputatu nagusi Ramiro Gonzálezen hitzetan, “sinetsita gaude Euneizek lurraldeari egingo dion ekarpenaz. Egitasmo positiboa da. Ez da baztertzailea”. Esperokoa da, ondorioz, denontzat ei den unibertsitate hau Aldundiak ere zuzenean diruz lagunduko duela. Edo dugula.\nBien bitartean, EHUko Zuzendaritza prest ageri da 2020ko aurrekontuan izandako hiru milioiko defizita 2021ekoan ‘orekatzeko’. Nola? Bada, gastuak txikituz eta murrizketak eginez. Baina aurrerago helduko diogu EHUren egoerari.\nEuneizen fakultatea Vital Kutxaren egoitza ohian ezarri nahi dute, Bakh (Baskoniaren Kirol Hiria) eta Fernando Buesa pabiloia dauden eremuan. Argazkia: Dospordos\nENTI eta EUSES\nEuneizen agerpenak jarraitu dituena ohartuko da Ramiro González diputatu nagusia, Saski Baskoniaren lehendakari Josean Kerejeta, Gasteizko alkate Gorka Urtaran eta Iñigo Urkulluz gain, beste gizaseme eta sigla batzuk ere ageri direla: ENTI (Escola de Noves Tecnologies Interactives) eta EUSES (Escola Universitària de la Salut i l’Esport) katalanak.\nIzatez ez dira unibertsitateak, unibertsitatera atxikitutako eskolak baizik, graduak eta masterrak eskaintzen dituztenak. EUSES lotuta dago Gironako unibertsitatearekin eta Bartzelonako ENTIrekin. Euneizen eredu diren eskola horiek unibertsitateak ez izateak ere zer pentsatua ematen du. Horrez gain, Euneiz ez da poltsiko guztien eskura izango; Daniel Sintas izeneko ENTIko ikasle ohi batek El País egunkarian (2018/VI/27) esana: “Karrera garestia da, 8.500 euro urtean. Ordaindutako praktikak bilatu behar izan nituen”. EUSESen kasuan, kirola eta teknologia berriekin lotutako 60 kredituko graduak 6.000 eta 8.000 euro artekoak dira. Hain zuzen ere antzekoa da 2.000 ikaslez osatu nahi duten Euneizen bultzatzaileek aurreikusitako urteko kuota, 8.000 euro.\nEz da diru gutxi Krisen familiarentzat. Beharbada, berak ere lan bat lortuko balu? Agian ikasturte honetan bertan saiatu beharko luke zeozertan, ez luke nahiko gurasoak kreditu bat eskatzeko atakan jartzerik. Dena den, eta espainiar dekretu horrek unibertsitatea izatea eragotziko balu? EHUrekin lotuko litzateke Euneiz? Ez dirudi EHUko irakasle eta ikasleen ordezkariak oso pozik daudenik aukera horrekin.\nEuneizen aurka sindikatuen gehiengoak egindako mobilizazioa. Argazkia: Dospordos\nEAEko unibertsitate publikoko irakasle, langile eta ikasle gehienak ez daude Euneiz diru publikoz bultzatzearen alde, areago, uste dute EHU kaltetzen duela. Steilas-ek emandako datuen arabera, 1997tik hona unibertsitate-ikasleen kopurua ez da aldatu, hala ere, unibertsitate pribatuak gero eta gehiago dira. EHUko unibertsitate-komunitatearen gehiengoarentzat, Eusko Jaurlaritzatik hezkuntza-negozio eredua ari da lehenesten, enpresa munduarekin lotuz, edo haren mendean jarriz; gainera, unibertsitate pribatu haien matrikula eta abarren kostuagatik, herritarrak jatorri sozio-ekonomikoaren arabera segregatzen dira. Ikasle, irakasle eta langile haien arabera, Euskal Unibertsitate Sisteman dagoeneko dauden titulazioak bikoiztuko ditu Euneizek (Fisioterapiako Gradua, Jarduera Fisikoaren eta Kirolaren Zientzietako Gradua eta Masterra eta Eduki Digitalen Ekoizpen eta Ekintzailetzako Gradua), lehen aipatutako Jaurlaritzaren legeak eskaintzaren garapena modu harmonizatuan egin behar dela dioen arren. Zentzu horretan, Euneiz EHUrekin lehian sartuko da, ikasleak lortzeko zein administrazioetatik datozen baliabideak eskuratzeko.\nDiru publikoaren pribatizazioak galdera gehiago ere badakar: nolakoak izango diren langileen lan-baldintzak, sektore pribatuan ohikoak diren ordukako lanak eta behin-behinekotasuna, euskarak Euneizen izango duen pisua –EHUn bertan ere gaur gaurkoz graduak eta, are gutxiago, masterrak euskaraz osorik ikastea bermatuta ez dagoenean–, eta abar.\nLABek EHUko lan-egoeraren gainean eginiko salaketaren arabera, irakasle asko lanaldi partzialeko kontratuekin ari dira lanean, kanpoan beste lan bat izan gabe, hileko 400-700 euroko soldatekin bizitzen. Gainera, irakasle horiek ordaindutakoa baino lan zama handiagoa izaten dute. Irakaskuntza eta tutoretza baino ez zaizkie ordaintzen, nahiz eta kasu gehienetan beste ezinbesteko jardunak ere burutu. Ikertzaileen egoera ere kaskarra da: doktoretza aurreko ikertzaile askoren kasuan, EHUk zor dizkien atzerapenak oraindik ez zaizkie ordaindu, Ikertzaileen estatutu berriak ezarritako baldintza berriak direla eta. Ikerketa egiten hasten direnentzat lan baldintzak nahiko prekarioak dira eta langileen arteko diskriminazioa nabaria da: iraunkorrak ez diren irakasle eta ikertzaileei, esaterako, ukatu egiten zaie ikerketa seiurtekoak eskatzea, osagarri hauek jasotzeko meritu nahikoa izan arren, beren lankide iraunkorrek, ordea, haiekin batera eginiko ikerketa-jardunen lanak aurkezten dituzte ebaluatua izateko, baina aldi baterakoei ukatzen zaie aukera hori.\nAdministrazio eta Zerbitzuetako Pertsonalaren kasuan, 100 bat langile daude, urte luzez lanean aritu arren, lanpostuak finko egin gabe. Unibertsitateko komunitatearen gehiengoarentzat EHUko zuzendaritzak ez du Eusko Jaurlaritza presionatzen beharrezko finantzazioa lortzeko. Horregatik ere, Euneiz era horretan babestu eta diru publikoz finantzatzea ez zaie justua iruditzen.\nOhartu gabe berandutu zaio Krisi. Kaka zaharra. Astelehen goiza eta dutxa hartu gabe joango da institutura. Pentsatzen geratu da. Euneiz ez ote da beste Montessory School zaputz bat izango? Ez ote da enegarren arabar kamusada izango? Adibidez, Iradier Arena erabilera anitzez mozorrotutako zezen plaza kabriolet gehiegi erabili gabea; Final Four-a: Gasteiz saskibaloi zaletuz bete behar zuen asteburu hura, karpak, musika, iragarkiak han eta hemen, ikusmina…eta gasteiztarrak Bienvenido, Mister Marshall filmeko estrak bilakaturik, ustekabean; edo Guiness liburuan sartzekoa zen munduko patata-tortillarik handiena Senén sukaldariari lurrera jausi zitzaionekoa –metafora hoberik al da?–.\nKanal hauetan artxibatua: Euneiz | Unibertsitatea | Kirola | Gasteiz


HISTORIA ETA GEOGRAFIA: 2BATX. 10. TESTUA: VICENTE BLASCO IBÁÑEZEN EL INTRUSO iruzkintzeko galderak\n2BATX. 10. TESTUA: VICENTE BLASCO IBÁÑEZEN EL INTRUSO iruzkintzeko galderak\n10. TESTUA: VICENTE BLASCO IBÁÑEZEN EL INTRUSO\nELEBARRIAREN PASARTEA (1904)\n“Peoien etxea” zen, meatze-mendietako aterpetxe ziztrina, eta jornalariak han bizi ziren, pilatuta. (…)Arestik zulo hartan igarotako gauetan pentsatu zuen, tristuraz beteta.\nPeoiak abailduta iristen ziren, egun osoa ematen baitzuten barrenatzeko makinek ateratako blokeak apurtzen, bagonetak harritzarrez betetzen, meabiltegira eramaten eta mea-biltegitik ekartzen. Babarrunak, patatak eta bakailao edo urdail pixka bat pixka bat afalduta, gelaxka hartan egiten zuten lo, izerdiz edo euriz bustitako jantziak soinean zituztela; botak bakarrik eranzten zituzten;jaka ere bai, batzuetan. Eskuez uki zitekeen sabai haren azpian, airea ez zen mugitzen, eta ordu gutxi batzuk igaro ostean, ezin arnastuzkoa bilakatzen zen,hainbeste gorputzen lurrunak loditua eta zikinkeria-usainez josia. Kamainen tolesetan, egurrezko junturetan nahiz sabaiko zuloetan bizi ziren bizkarroiak ehizara ateratzen ziren, beroak suspertuta, eta nekeak eraginda lozorroan zeuden gorputz bizigabeekin anker jokatzen zuten, iluntasunaren babesean.\nGau ekaiztsuetan, zirrikitu eta arrailetatik sartu eta batetik bestera ibiltzen zen haizea, etxezuloa behera botatzeko zorian. Halakoetan, gorputz jantzi eta kirasdunak elkarren bila aritzen ziren, beroa lortu nahian. Izerdiak elkartu egiten ziren eta arnasak nahasi; zikinkeria anaiartekoa zen. (…)\nHarrobia zen langile asaldatzaileen etsairik gogorrena. Lurpeko\nmeazuloetako arriskuei aurre egiteko, maisutasuna beharrezkoa zen, hortaz, ez zen erraza hango langileen ordezkoak bilatzea, irakatsi egin behar baitzitzaien ofizioa. Baina Enkarterri emankorretan burdinak mendiak osatzen ditu:\nustiaketa kanpoaldean egiten da; harria atera, jaso eta eraman, ez da besterik egin behar; zulatu eta apurtu, ereiteko lurretan bezalaxe. Goseak bultzatuta,etengabe iristen ziren peoiak, multzo handitan, eta gehiegikerien aurka protestaka lanpostua utzi zutenak ordezkatzen zituzten, ahaleginik egin gabe.\nGizonen etorrera etengabea eteten ez bazen, Enkarterrietako langileak behin eta berriz ordezkatzen bazituzten, zaila zen lan hark merezi zituen eskubideak eskuratzea.\nTestuaren jatorria, mota , edukiaren aldetik ,egilea(Vicente Blasco Ibáñezen biografia laburra-Wikipedia)),hartzailea,garaia, asmoa.\nBarrakoietan lo egin\nBurdin meatokian lan egin\nMaisuak ofizialak eta peoiak\n1-Nor da garaiko erregea ,agintean dagoen gobernuko partidua ,agintari nagusia?\n2-Nola deitzen da garai hau?Zein da agintean dagoen gizataldea?\nTESTUAREN ZERGATIAK EDO AURREKARIAK\n3-Zeintzuk dira garai hartako meatoki nagusiak?Zein da testuan aipatzen dena?Noiztik ezaguna da burdin meatoki hau?Nola ustiatzen zen?Zeintzuk dira meatokien jabeak?\nNora esportatzen dute mea?\n4-Nortzuk lan egiten dute bertan?Nolako etxeetan bizitzen ziren?Zein da beraien janaria?Non erosten zuten?Nolako baldintzetan?\nNon lan egiten dute?Zenbat ordu?Nolako soldata zuten?Zeintzuk dira langileen kategoriak?Zein da langile hauen jatorria?\n5-Zein da langileen jarrera egoera honen aurrean?\nNola eta nor hasi zen antolatzen langile mugimendua?Zein da antolatzen duen sindikatua?\nZein da lan baldintza hobeak lortzeko tresna nagusia?Zeintzuk dira greba nagusiak Bizkaian eta zer aldarrikatzen zuten?\n6-Noiz sortzen da PSOE eta zertarako sortu zen?Nork sortzen du?Nor izango da partidu honetako buru nagusia?Zer gertatzen da sindikatu eta partiduen arteko buruen artean?Zeinek lortuko du garaipena?\nZeintzuk dira langileen lan baldintzak eta zein mugimenduak izango du sorrera?.\nInformazioa WIKIPEDIAN,SLIDESHAREN ETA LIBURUAN begira ezazu\nPublicado por Teresa Olabarria en 4:33


Armairu nagusia - TxukuntZen Armairu nagusia - TxukuntZen\nOsasun arazoak medio, aspaldian etxea sakontasunean txukuntzeko aukerarik izan ez zuten bikote bat zen. Laguntza beharrezkoa zuten, bereziki laguntza fisikoa eta bere gelako armairuarekin hastea erabaki genuen. Armairua zatika hustu genuen, ez baigenekien zer aurkituko genuen bertan.\nLehenengo arropa: jazteko arropa, ohe-arropa, etab. Zer mantenduko zuten erabaki ondoren, baztertutakoa bi zatitan banatu genuen: birziklatzera botako zen erropa eta berrerabitzeko izango zena. Bigarren eskuko denda bat eta irabazi-asmorik gabeko elkarte bat aukeratu zituzten.\nGauzak berriro armairuan jarri aurretik, zenbait trikimailu erakutsi nizkien eta gauzak zergaitik joan behar zuten modu honetara eta ez beraiek ohituta zeuden modura argitu nien.